Feminismotik, krisiari buelta ematen saiatuko dira Zumarragan eta Tolosan - GARA\n«Ekonomia feministatik jar dezagun krisia hankaz gora», horixe da Urola Garaia-Tolosako Jabekuntza Eskolak Zumarragan eta Tolosan egingo dituen jardunaldietarako hautatu duen leloa. Oihane Zabaleta eta Ibai Iriarte Urretxu eta Tolosako alkateek aurkeztu zuten programa, Aurora Iturrioz eta Agurtza Zubero Berdintasun teknikariekin. Izan ere, ekonomiak bizi duen krisialdiaren aurrean, sustatzaileen ustez ezinbestekoa da egoerari beste ikuspuntu batetik begiratzea: feminismotik.\nZabaletak esan zuenez, datuei begiratu besterik ez dago emakumeen egoera nabarmen larriagoa dela ikusteko, batik bat adierazle ekonomikoei erreparatuz gero. Emakumeak «bigarren mailako hiritarrak» izaten jarraitzen dutela salatu zuen. Horren adibidetzat jo zuen per capita errenta txikiagoa izatea edota lan mota berdinetarako soldata txikiagoak izatea.\nEgoera horren atzean generoen arteko hierarkia eta, krisi ekonomiakoaz haratago, «sistemaren krisia» daudela ohartarazi zuen Iriartek. Hortaz, Jabekuntza Eskolaren bitartez, ekonomia feministari buruzko jardunaldiak antolatzea erabaki zuten.\n«Gure asmoa ez da soluzioak eskaintzea, baina bai eseri, eztabaidatu eta erantzun kolektiboak zabaltzea», baieztatu zuen Iriartek. Egunkarietako azalak bereganatzen dituen krisi ekonomikoari beste ikuspegi bat ematea da helburu nagusia, horretarako «teoria kritikoagoak baliatuz», betiere feminismoa oinarritzat hartuta.\nUrriaren 5ean eta 6an izango da lehenengo tailerra Tolosan, «Proposamen ekofeministak, zorrez jositako sistema batentzat» izenburupean. Hazkunde ekonomikoa eta metatzea bigarren maila batean utziz, jarduera ekonomikoari begira ikuspuntu ekofeminista bat ematen saiatuko dira.\nZumarragan izango dira hurrengo bi zitak, «Ekonomia feminismotik, edo tortilla beste aldetik erretzen hastea» eta «Eskubide ekonomikoen egungo murrizketen aurrean biziera onerako eta bizirauteko klabe feministak» jardunaldiekin.\nAzaroaren 17an amaituko dira jardunaldiak Tolosan Emakumeen Denbora Banku taldeen arteko topaketekin. Azken ekimen horretan, dirurik gabe, baliabideak eta gaitasunak elkarbanatu daitezkeela erakutsi nahi dute antolatzaileek.


Gipuzkoako hiriburua. Donostiarrak. Urumea ibaiaren bokalean eraikia, Bizkaiko Golkoaren ertzean eta Mendizorrotz eta Jaizkibel mendien artean. Urgull eta Igeldo mendien artean, Kontxako badia dago; bertan, Santa Klara uhartea eta Kontxako eta Ondarretako hondartzak daude. Urgullpean arrantza- eta kirol-portua dago. Urgull eta Uliaren artean Urumea ibaia itsasoratzen da; haren ondoan, Zurriolako hondartza dago. Hondartza hau artifizialki luzatu eta zabaldua izan zen (1994).\nDonostiako nekazaritza Zubieta eta Igeldon dago kokatua. Industria gutxi dago eta hiritik kanpo sakabanatua (elikagai-industria, ehungintza, lantegi mekanikoak). Zerbitzuetan diharduen hiria da; administrazioaz gain, merkataritza ere garrantzitsua da. Finantza- eta unibertsitate-zerbitzuak biziki ugaldu dira 1970eko hamarkadaz geroztik. Kultur eta turismo-hiria da, hainbat jai-, kultur eta kirol-ekitaldiren egoitza da.\nHistoria: ikus Donostia,\nEstropadak, Kontxako bandera irailaren lehen bi igandetan egiten dena, Nazioarteko Zinemaldia (irailean), Musika-Hamabostaldia (irailean), Aste Nagusia (abuztuan), San Bizente eliza gotikoa (XVI. m.) eta Santa Maria eliza barrokoa (XVII. m.), San Telmo museoko XVI. m.ko klaustroa eta pinturak, Urgull mendia, Miramar jauregia, udaletxea (garai bateko Kasino Handia), Kursaal eta zenbait etxe,\nEraikin aipagarri gehiago ere badira: Aquariuma, Aieteko jauregia, Viktoria Eujenia antzokia, Artzain Onaren katedral neogotikoa (1888-97).\nVictoria Eujenia erreginak bere oporraldirako hautatu zuenez geroztik, Donostiak hiri turistiko izateari eutsi dio.\nKoruko Andre Mariari eskainitako eliza barrokoa Donostian. Lehenengo tenplu erromanikoa izan zen (1014); gero, estilo gotikoan berreraiki zen gaskoinen eraginari esker eta bonbardaketak jasan ondoren (1739) dena bota behar izan zuten. D. Iarza, M. Puilan, I. Ibero, J. Lizardi eta P.I. Lizardi arkitektoek, Caracas-ko Erret Konpainiaren dirulaguntzaz berreraiki zuten (1743 - 1764). Barruko dekorazioa churrigereskoa da eta Churrigerak ere parte hartu zuela uste da. Euskal gotiko azken elizetakoa da; oinplano angeluzuzenekoa, altuera berdineko hiru nabe eta gurutze-gangak ditu eta koloma barroko klasikoak ezarri ziren altuera handiagoa hartu ahal izateko. Aldare nagusian San Sebastianen erretratu eder bat dago eta beste batean XVIII. mendeko birjinaren eskultura bat. Portada handian "rococo" dekorazioa nagusi bada ere, barrokoko aztarnak ere baditu. Monumentu izendatuta dago.\nIbilaldiak: Donostia Ikus, Argia/gida.\nThe New York Times egunkarian "36 ordu Donostian" (ingelesez)\nHiriko Zaindaria: urtarrilaren 20. Bezperan hasten da eta 24 orduz dirau, taldeko danborra joz, gau eta egun.\nAste Nagusia: Abuztuaren 15 aldera.\nSan Tomas, Abenduaren 21ean.\nDonostiako Sagardotegiak: ( Euskal Herriko sagardotegien zerrenda )\nArbitza Bidea Bº Zubieta Tfno: 943 36 20 49\nBarkaiztegi Bidea,42 Bº Martutene Tfno: 943 45 13 04\nIruin Baserria Bº Zubieta Tfno: 36 12 29\nBidarte Berri Atotxa Erreka 133 Añorga Tfno: 943 36 14 70\nGurutzeta Etxea, Igeldo Tfno: 943 21 32 51\nFerrene Etxea, Ibaeta Auzoa Tfno: 943 21 01 68\nJakue bideko aterpetxeak:\nUlia Mendia, Donostia mendebaldean\n943 310 268\nIgeldo Mendia, La Sirena, (Ondarreta hondartza)\n943 311 293\nDonostia mailako egunkaria.\nAuzoari buruzko informazioa.\nTurismo bulegoa, Reina Regente kalea, 3\n943 481 166


Enpresak Sortzea - Inguralde\nNondik eta nola sor daiteke nire asmoa?\nEdozein negozio asmo baloratzeko era askotako faktore hartu behar dira kontuan:\nEskumen zuzenik ez izatea\nZerbitzuak ez ematea era eraginkorrez\nLan- eta / edo lanbide-esperientzia handia izatea, jarduera berrirako aprobetxatu nahi den sektore zehatz batean\nElementu berritzaileak produktuetan / zerbitzuetan\nMerkatuko joera berriak, beharrizan pertsonaletan, sozialetan, kulturaletan... oinarrituak\nGaur egun, zeintzuk dira enpresa bat sortzeko sektorerik onenak?\n“Enplegu sorgunea” kontzeptua negoziorako aukera handiak eskaintzen dituzten sektoreei dagokie. Europako Batzordeak lau bloketan zehaztu ditu negoziorako aukerak: eguneroko bizitzaren zerbitzuak, bizitza hobetzeko zerbitzuak, kultur zerbitzuak eta aisiazkoak, ingurugiroko zerbitzuak.\nZer-nolako urratsak eman behar ditut negozio asmo bat aztertzeko?\nNegozio asmoa kontuan hartu ondoren, proiektua baloratu beharko dut honako hauek aurreikusiko dituen gogoeta estrategikoa eginez:\nMerkatuari buruzko azterketa, nire produktuek / zerbitzuek izango duten eskaria egiaztatzeko\nBarneko ahultasunak eta sendotasunak baloratzea, ekintza zuzentzaileez hobetzeko\nEstrategia lehiakorra planifikatzea, proiektua abian jartzeko\nZer da guretzat Enpresa Plana?\nEtorkizuneko enpresaren ikuspuntu tekniko, komertzial eta finantzariotik bildutako informazioaren bidez, negozio asmoa baloratzeko bidea ematen duen agiria.\nEnpresa Planera eskaintzen diren produktuen / zerbitzuen deskribapen xehatua eta produktu horrek -beste batzuekin alderatuz- merkatuan izango lukeen lekua bilduko lirateke, baita produktuaren publizitate kanpaina -prentsan esaterako- diseinatzea eta betetzea ere, dagokion kostuarekin. Ezar daitezkeen prezioen politika eta begiets ditzakegun balizko prezio diskriminazioa ere biltzen dira. Bildu daitezkeen beste atal batzuen artean daude, giza baliabideak eta enpresa-jarduketetako ordezkaritza Lege oharraa bideratzeko aukeratutako forma juridikoa.\nZer forma juridiko izan dezake nire enpresak?\nEnpresaren forma juridikoa zenbait faktoreren mende egongo da, esate baterako: garatu beharreko jarduera, enpresa egitasmoa sustatzen duten pertsona kopurua, egin asmo duzuen ekarpenen zenbatekoa eta hirugarrenekiko erantzukizuna.\nSustatzaileen erantzukizuna ekarritako kapitala soilik izan daiteke - merkataritza sozietateetan egin ohi den bezala - nahiz mugagabea; horrelakoetan, eragina izango luke hala enpresa-ondarean nola norberarenean (enpresaburu indibiduala, sozietate zibila eta ondasun erkidegoa).\nSozietate zibilak eratzetik ondorioztatutako gastuak sozietateetakoak baino txikiagoak dira. Gainera ez da gutxieneko kapitalik ekarri behar. Aitzitik, ondare pertsonala ez dago babestua.\nErantzukizun mugatuko sozietatea, aukerarik onena al da?\nHonako hauek dira sozietate mugatuen ezaugarrietako zenbait:\nPertsona sozialen gutxieneko kopurua: 1\nEnpresak ekarritako gutxieneko kapitala: 3.005,06\nEkarritako kapitalera mugatutako erantzukizuna\nFiskalitatea. Ondare-transmisioei eta egintza juridiko dokumentatuei buruzko zergak, jarduera ekonomikoen gaineko zergak, balio erantsiaren gaineko zergak eta sozietate-zerga\nDeitura: Aukeratutako izena eta erantzukizun mugatuko sozietate nahiz sozietate mugatu izenez nahiz horien SRL edo SL laburdurez erregistratua\nKapitalak erabat harpidetua eta ordaindua egon behar du\nMerkataritza sozietatea, partaidetza sozialetan zatitua\nEkarpen sozial kontzeptu gisa, ekonomikoki baloratu daitezkeen ondasunak nahiz eskubideak ekar daitezke\nZer da merkatu-azterketa?\nMerkatu azterketa enpresa plan ororen ardatza da. Enpresa batek produktuak nahiz zerbitzuak saltzen ditu; beraz, erosleak behar ditu: bezeroak. Aztertu zein diren bezero horiek, zer behar, nahi, eskabide eta itxaropen dituzten eta horri guztiorri erantzutea da merkatu-azterketaren lehen helburua.\nZer da marketing plana?\nMarketing plana enpresa planaren parte bat da; eta bertan, negozio aukera ustiatzeko baliatuko ditugun marketing politikak definituko dira, gure produktu nahiz zerbitzuen lehiatzeko balizko abantailak aprobetxatuz. Horretarako helburu argi eta zehatzak definitu beharra dago, bai eta helburuak iristeko ekintza plan bat ere.\nNola prestatzen da finantza-plana?\nFinantza-planak zure egitasmoaren bideragarritasun ekonomiko-finantzarioa aztertzen du. Ondorengo faktoreok hartu behar dituzu kontuan:\nBehar diren inbertsioak: zure egitasmoa abiarazteko inbertsioa definitzen duten partidak multzokatu behar dituzu, bai eta diruzaintzako beharrak eta behar den stocka adierazi ere, hala badagokio.\nFinantzaketa: behar diren inbertsioak finkatu ondoren, norberak eskura dituen baliabideen zenbatekoak adierazi behar dira, bai eta jasotzeko dauden balizko subentzioak ere; behar duzun kanpoko finantzaketa zenbatekoa den agertu beharko duzu.\nBehin-behineko finantza-egoerak: egitasmoaren etorkizuneko aurreikuspena egin behar duzu, bai eta aurreikusitako salmenten bolumena eta diru-sarrera horiek lortzeak dakartzan kostuak barne sartu ere. Gainera diruzaintzako aurreikuspena eta behin-behineko balantzeak erakutsi beharko dituzu.\nInguraldek bideragarritasun azterketa ekonomiko-finantzarioa egiten lagunduko dizu, X-ALDE izeneko tresna informatikoa jarriko baitugu zure eskura. Aplikazio horri esker, zure egitasmoari buruzko informazioa sartuz (inbertsioak, finantzazioa, prezioak, marjinak, gastuak, etab.) egitasmoaren bideragarritasun ekonomiko-finantzarioa ezagutzeko behar diren kalkuluak garatu ahal izango dituzu.\nEnpresa sortutakoan, ba al da laguntza zerbitzurik?\nInguralderen laguntzaz sortutako enpresek enpresa berriaren bilakaeraren jarraipena egiteko zerbitzu pertsonalizatua dute jardueraren lehenengo urteetan (hasierako arrisku etapan), enpresa sendartzen laguntzeko.\nEnpresa bakoitza banan-banan aztertu, eta neurri zuzentzaile egokiak proposatzen ditugu. Arlo desberdinetarako eta kudeaketa eskuduntzetarako aholkularitza zerbitzua dugu: marketinga, publizitatea, fiskalitatea, finantzaketa, giza baliabideak, etab.\nEnpresa sortuz gero, ba al dut enpresa zentroren batean lokala hartzeko aukera?\nInguraldek enpresa sortu berriei lehentasunezko baldintzetan Innobak Enpresa Zentroetan lokalak hartzeko aukera ematen die.\nLehenengo urteetan akura hobaridunak dituzten bulegoak eta industri nabeak dira. Horrezaz gainera, batzar aretoak, prestakuntza gelak eta abar izango dituzu erabiltzeko prest, bai eta hainbat zerbitzu komun ere, zentroetan kokatutako enpresa guztiei eskaintzen zaizkienak.


Deustuko Unibertsitateak nazioarteko titulazioen plan gidaria eta estrategia digital baten ezarpena iragarri ditu — Unibertsitatea.Net\nHemen zaude: Hasiera › Ziztu bizian › Deustuko Unibertsitateak nazioarteko titulazioen plan gidaria eta estrategia digital baten ezarpena iragarri ditu\nDeustuko Unibertsitateak nazioarteko titulazioen plan gidaria eta estrategia digital baten ezarpena iragarri ditu\n2015/09/15 - Unibertsitatea.net\nAtzo hasi zen ikasturte berria Deustuko Unibertsitatean eta Iñigo Urkullu Eusko Jaurlaritzako lehendakaria izan da buru ekitaldi akademikoan\nDeustuko Unibertsitatearen argazkia\nAtzo, irailak 14, eman zitzaion hasiera 2015-2016 ikasturteari Deustuko Unibertsitatean. Ekitaldia Donostian burutu zen, bertako campusean eskolak ematen hasi zireneko 50. urteurrena aitzaki. Iñigo Urkullu lehendakaria izan zen buru ekitaldi akademikoan eta José María Guibert Deustuko Unibertsitateko Errektoreak esandakoen inguruan hausnartu zuen.\n2016an Donostia Europako Kultur Hiriburua izango dela eta, Deustuko Unibertsitateak bere ikuspegiaren ekarpena egin nahi du, besteak beste bere ereduarena, kultur aberastasun eta aniztasunarena hain justu. Horri helduta, 2018ra begirako proiektu batzuk aurkeztu zituen errektoreak.\nOrain gutxi onartutako 2018ko plan estrategikoari dagokionez, Deustuk burutu nahi dituen zenbait proiektu azaltzeari ekin zion Guibert errektoreak. Horietako bat, ikasleak prestakuntza proiektuan duen rola indartzea litzateke, horretarako bere prestakuntzarekiko duen erantzukizuna eta parte hartzea sustatuz. Horretaz aparte, gradu eta graduondokoen eskaintz akademikoa tokian tokiko gizartearen eta gizarte globalaren beharrei erantzuteko hausnarketa estrategikoa egiten ari direla adierazi zuen Guibertek. Bide horri eutsiz, Deustuk enpresa, erakunde eta gizarteko entitateekin dituen itunak indartzea lortu nahi du.\nIKTek populazioa hiritartzean eta zahartzean dituen erronkez ere aritu ziren. Diego Lopez de Ipiña Ingeniaritza Fakultateko irakasle eta ikertzailea mintzatu zen horren inguruan, haren aburuz, Euskadi populazioaren etengabeko urbanizazioaren eta zahartzearen adierazgarri argia da, eta horri aurre egiteko IKTeen erabilera eginkizun garrantzitsua izan daitekeela uste du.\nHemen duzue artikulu osoa irakurgai: Deustuko Unibertsitateko Errektoreak nazioarteko titulazioen plan gidaria eta bizitzan zeharreko prestakuntzarako plana iragarri ditu.\nEtiketak: urkullu euskara donostia lehendakaria deustu unibertsitatea euskadi


Herman Van Rompuy izango da Europa Batasuneko aurreneko presidentea - Mundua - Berria\nHerman Van Rompuy izango da Europa Batasuneko aurreneko presidentea\nBelgikako lehen ministroa eta Flandriako alderdi demokristauko kidea da. EBko Kanpo Harremanetarako ministroa Catherine Ashton Errusuma Batuko laborista izango da.\n2009ko azaroak 19\nHerman Van Rompuy (63 urte) Belgikako egungo lehen ministroa izango da Europa Batasuneko (EB) lehendabiziko presidentea, gaur arratsean EBko 27 herrialdeetako buruek Bruselan erabaki dutenez. Flandriako alderdi demokristauko kidea da. Lisboako Ituna indarrean jartzea izango da haren aurreneko eginkizun nagusietakoa -27 herrialdeek berretsia dute-. EBko Kanpo Harremanetarako ministroa, berriz, Catherine Ashton (Erresuma Batua, 52 urte) Komertzio komisarioa izango da. Europako Batzordeko presidenteorde lanak ere egingo ditu. Alderdi Laboristako kidea da. Bi urte eta erdiko agintaldia edukiko dute, EBko iturriek esan dutenez.


Giro eta lehia ederrak EMFren mendiko eskiko hitzordu nagusietan | Mendia | GARA\nMENDIA | Mendiko eskia | Banakako eta kronoigoera lehiak\nGiro eta lehia ederrak EMFren mendiko eskiko hitzordu nagusietan\nOtsailaren 22 eta 23an, Euskadiko Banakako eta Kronoigoera txapelketak jokatu ziren. Nagusien mailan, bietan ala bietan Laura Solak eta Iñigo Larizek irabazi zuten. 200 eskiatzaileek eguraldia lagun izan zuten.\nAndoni ARABAOALAZA Actualizada:\nEuskal Mendizale Federazioak antolatutako mendiko eskiko hitzordu nagusiek, hots, txapelketek nota bikaina jaso dute. Bandres-Karolo Oroimenezko Probaren hirugarren ekitaldiak bere baitan jaso zituen Euskadiko Mendiko Eskiko Banakako Txapelketa eta Kronoigoera Txapelketa.\nLehia egunak otsailaren 22 eta 23 izan ziren. Izaba izan zen lehiakideen topagunea; izan ere, iragarpenen arabera, bi hitzordu horiek Belaguako haranean zein haren ingurumarian jokatuko ziren. Eta parte-hartzaileei dagokienez, azpimarratu behar da deialdia arrakastatsua izan zela. Bai, 200 eskiatzaile prest egon ziren bi lasterketa horietan estutzeko.\nAzken urteotako beste ekitaldiekin alderatuta, jokatu berri den honetan lehiakideek eguraldia erabat lagun izan zuten. Eguzkia eta tenperatura bikainak bai banakako proban bai kronoigoerakoan. Eta hori guztia gutxi izango balitz bezala, elurraren baldintzak apartekoak izan ziren.\nLehen lehia, banakako proba alegia, otsailaren 22an jokatu zen. Antolatzaileek aldez aurretik aztertutako ibilbidea aldatu egin zuten. Eskiatzaileek bi ibilbide izan zituzten: A elitearentzat eta B herrikoientzat. Lehian murgildu zirenek Lakorako inguruan 16 kilometroko eta 1.600 metroko goranzko desnibela zuen proposamenean gogor borrokatu behar izan zuten.\nSeniorren mailan, nesketan, Laura Solak erakutsi zuen sasoikoen zegoela, eta bigarren sailkatuari, Nahia Quincocesi lau minutuko aldea atera zion. Hirugarrena Uxue Fraile izan zen.\nMutiletan ere ez zen ezustekorik izan; izan ere, Iñigo Lariz 1:45:46 denborarekin gailendu zen. Bigarrena Javier Tirapu izan zen eta Igor Alzelai hirugarrena.\nKadeteetan, berriz, Carla Martinez de Albornozek eta Iosu Martinek irabazi zuten. Juniorretan Iñigo Martinez de Albornozek, promesetan Joanes Goitisolok eta beteranoetan Uxue Frailek eta Mikel Navarrok.\nBiharamunean, kronoigoera edo erlojupekoa Linzan jokatu zen. «Paso del Caballo» izeneko igarobidera abiatu ziren; igoera neutralizatua izan zen. Ondoren, igarobide horren goialdetik (kronoak martxan jarri ziren) jarraitu zuten Chinebral de Gamuetaren gailurretik gertu amaitzeko. Guztira, 4 kilometro eta 900 metroko goranzko desnibela.\nSolak berriro irabazi zuen, Quincoces eta Maite Maioraren aurretik. Eta mutiletan, Larizek, Tirapu eta Juanjo Goikotxearen aurretik. Kadeteetan, Carla Martinez de Albornoz eta Pablo Oderiz nagusitu ziren. Juniorretan, Iñigo Martinez de Albornozek txapela jantzi zuen. Egundoko lasterketa egin zuen; izan ere, sailkapen nagusian bigarrena izan zen. Beste irabazle batzuk: Goitisolo promesetan eta Fraile eta Navarro (3. sailkapen nagusian) beteranoetan.\nAzkenik, Bandres-Karolo Oroimenezko Proban Sola eta Manuel Merillas nagusitu ziren.\nBI LEHIA. Otsailaren 22 eta 23an Euskadiko Banakako eta Kronoigoera txapelketak jokatu ziren. Seniorretan, Laura Solak eta Iñigo Larizek bietan ala bietan irabazi zuten.


CAME® Kopiatzeko Teleaginteak. JMA aginteak\nCAME AGINTE EBOLUTIBOEI ALTA NOLA EMAN\nCAME ATO agintearen alta zuzenean edo urrutitik memoriza dezake hargailuak. Hauxe da prozedura.\n1. Nahi duzun kanalari dagokion sakagailua sakatu hargailuan 2 segundoz.\n2. Hargailuaren LED argia keinuka hasiko da.\n3. Alta emateko agintean kanal horri dagokion botoia sakatu. Aginte bati baino gehiagori eman nahi bazaio alta, sakatu kanal horren botoia dagozkien aginteetan bata bestearen ondoren.\n4. Sakatzen duzun bakoitzarekin hargailuaren LED argia piztuta eta finko geratuko da.\n5. Prozesua beste kanalarentzat errepikatu.\n1. Nahi den kanalari dagokion agintearen botoia 15 segundoz eduki sakatuta.\nCAME® ATOMO EV\nCAME® TOP 432 EV


Aiako Harria, Aritxulegi, "Asketik Atsedenlekura", 185 m, 5b\nHainbat luzeetako eskaladan hasi berria zara? Hala bada hau izan daiteke zure bidea, espero dut hemen azaldutakoa baliagarri izatea.\nBidearen krokisa /\n2017-06-12 / Smithy\n2016an, Aritxulegi inguruan kirol eskaladarako zortzi eskalada sektore kimikoekin ekipatu zituzten. Bide gehienak zailtasun ertainekoak dira, eskaladaren munduan hasi berrientzat primerakoak. Hau gutxi ez bada ere, hainbat luzeetako eskaladan lehen pausuak eman nahi dutenek, "Aske" (azpian dagoen sektorea) eta "Atsedenlekua" (goian dagoena) sektoreak tarteko sektore ezberdinak elkartuz eskalatzea badute, zortzi luzeetako eskalada bidea eskalatuz.\nBi sektore hauen arteko lotura gustura gogortu edo erraztu daiteke. Gure kasuan, eskalatzen diren sektoreetatik bide zailenak aukeratu genituen, salbuespen hauekin: "Aske" sektoreko "Ariletxugi" (5c), "Fuxina" sektoreko "Eta arroza ere bai" (5c) eta "Enarri" sektoreko "Aialde" (5c), "Gure ametsak" (5c) edo "Mon ami" (6b/Ae - 5b) bideak, eskalada bideak jarraitzen duen lerro logikotik kanpo gelditzen direlako.\nLuzera: 185 metro.\nLuze kopurua: 8.\nNork irekia: Club Vasco de Camping Elkartea eta Xabier mendi taldeko kideak, 2016ean.\nZailtasuna: 5b. Luzez-luze: 1ºL: 5b (25 m), 2ºL: III (30 m), 3ºL: 4b (15 m), 4ªL: 5b (40 m), 5ºL: 4c (30m), 6ºL: 5b (21 m), 7ºL: 4b (20 m), 8ºL: 5b (15 m).\nOrientazioa: Hego-mendebaldea, udan bero handia pasa daiteke eta gainera iturririk ez dagoenez, ura eramatea gomendagarria izan daiteke.\nUra: Arritxulo aterpean hartu daiteke.\nHurbilketa: Arritxulo aterpetik 15 minutu lasai joanez.\nJaitsiera: Bidearen amaieratik ordu erdi pasatxo. Dena den, ezusteko baten aurrean, eskalatzen den edozein sektoretik oinez jaisteko aukera ere badago.\nEramandako materiala: 70 metroetako soka bakarra (guk erditik tolestatua eraman genuen), luzera ezberdinetako 12 express zinta eta zinta luze batzuk bilguneetarako. Walkie-talkie pare bat ere eramatea gomendagarria izan daiteke bilguneen artean oihuka ez aritzeko.\nBidea eskalatzeko pasatako denbora: 2h20'.\nBIDEAREN OINERA IRISTEKO\nArritxulo aterpetik Aiako Harrietara doan GR-121 bidea jarraituko dugu lepo batean dagoen tentsio altuko zutabe batera iritsi arte. Hemen, mendebaldera hartu eta, alanbre arantzadun hesi bat pasatu ondoren, bidexka bat jarraituko dugu. Bide hau jarraituz, altuera pixkat galdu eta "Aske" sektorera iritsiko gara. Aterpetik "Aske" sektorera 15 minutu eskas izango dira.\nLehen luzea, "Aske" sektoreko "Aruba" (5b, 25 metro) bidea. Lehen metroak bertikalak dira eta bertan dago luzearen pausurik finena. Pausu hau eskalatuta, bertikaltasuna zertxobait galdu eta helduleku ederrak dituen hormatik luzearen bilgunera iritsiko gara. Luzeak honaino 15 metro izan arren, ezkerraldera diagonalean beste 10 metro eskalatuko ditugu erlaitz zabal eta eroso batean dagoen bigarren bilgune batera iristeko.\nBigarren luzea, "Agorre" sektoreko "Tercero y punto" (III, 30 metro) bidea. Bilgunearen eskuinetik eskalatu (III) eta hemendik aurrera bloke ezberdinak (II) eskalatuz joango gara bertikalagoa den bi kimikoz babestutako plaka moduko azken blokera iritsi arte. Bloke hau (III) eskalatuta, 2-3 metroetan oinez ibili ondoren bigarren bilgunera iritsiko gara, horman jarritako bi kimikoz osatutakoa.\nHirugarren luzea, "Agorre" sektoreko "Pizkor" (4b, 15 metro) bidea. Bilgunearen ezkerretik eskalatzen hasi eta horma eskuin-ezker diagonalean zeharkatzen duen pitzadura nabarmena metro batzuetan eskalatuko dugu. Pitzaduraren amaierara iritsi aurretik, kimikoak jarraituz, gainean dugun bloke puska eskalatuko dugu honen gaineko bilgunera iritsiz\n"Fuxina" sektorera iristeko bilgunearen ezkerretik atera eta, oso nabaria ez den bidexka 30-35 metro inguru jarraitu ondoren, zuhaitz batzuek estaltzen duten hormara iritsiko gara.\nLaugarren luzea, "Fuxina" sektoreko "Marabunta" (5b, 20 metro) eta "Goruntz segi" (III+, 10 metro) bideak. Luzearen sarrera fina eta estutu beharrekoa da. Zertxobait atzeraka egiten duen pausu hau eskalatuta, hormak bertikaltasuna zertxobait galdu eta, helduleku ederrekin gozatuz, "Marabuntaren" bilgunera iritsiko gara. Bilgunea atzean utzi eta, beste hamar metro eskalatu ondoren, gainean ikusten den harkaitza eskuinetik inguratu eta honen atzeko bilgune ezerosora iritsiko gara.\n"Enarri" sektorera iristeko 100 metroetatik gora oinez egin beharko ditugu. Zuhaixken artean sartzen den bidexka nabaria 50 metro inguru jarraitu ondoren alanbre arantzadun hesi batera iritsiko gara. Egurrezko pasabidetik zeharkatu eta Aritxulegitik datorren GR-121 bidearekin bat egingo dugu, ezkerrera (ipar-mendebaldera) hartuz. Metro batzuk ibili ondoren "Tetxo" sektorearen sabai handi eta bereziaren ondora iritsi, GR bidea utzi eta, sabaiaren azpitik sektorea zeharkatuz, 15 metroen ondoren "Enarri" sektorearen lehen plakara iritsiko gara.\nBosgarren luzea, Enarri sektoreko "Basurdeen begiratokia" (4c, 30 metro) bidea. Luzearen oinean dagoen harkaitz-blokea eskuin oinarekin aprobetxatuz, honen ezkerretik eskalatuko dugu. Lehen metro hauek arraroak eta bertikalak dira eta, heldulekuak handiak ez badira ere, ez dira txarrak. Zati bertikala eskalatuta, horma zertxobait etzan eta, helduleku ederrak aprobetxatuz, luzearen bilgunera iritsiko gara. Luzeak honaino 21 metro izan arren, bilgunearen gaineko sabai txikia eskalatu beharra dago. Sabaiak helduleku ederrak ditu eta oso ondo babestua dago. Honen ondoren horma etzan eta, kimiko pare batekin babestutako 8-9 metroetako ertza itsurakoa zeharkatuko dugu, pareko horman kokatutako bilgune erosora iritsiz.\nSeigarren luzea, Enarri sektoreko "Talbet" (5b, 21 metro) bidea. Lehen metroetan luzea bertikala izan arren helduleku onak ditu erlaitz inklinatu batera iritsi arte. Erlaitz inklinatuan zertxobait atzeraka egiten duen horman metro pare bat igo eta, lehen kimikoan aseguratu ondoren, pixkanaka eskuinera eskalatuz joango gara hormaren helduleku onak aprobetxatuz. Zati bertikala eskalatuta, horma zertxobait etzan eta bi kimiko eta parabolt batez osatutako bilgunera iritsiko gara.\nZazpigarren luzea seigarren bilgunetik 5-6 metro horizontal ezkerrera hasten denez, komeni da luzearen azpira zeharkaldia egin eta bertatik aseguratzea, sokek ez tiratzeko.\nZazpigarren luzea, Enarri sektoreko "Formando al niño" bidea, 4b, 20 metro. Luzea lehen metroetan bertikala izan arren helduleku onekoa da. Lehen metro hauen ondoren, horma etzaten doan heinean eskuin aldera doa, helduleku ederreko zeharkaldia egin eta hormatxo batera iritsiz. Hormatxo bertikala eskalatu ondorengo kimikoan aseguratu eta ezkerrera diagonalean lotsagabe hartuko dugu lurrean ezkutuan dagoen bilgunera iristeko.\n"Atsedenlekua" sektorera iristeko zazpigarren bilgunetik gora doan bidexka jarraitzea besterik ez da, denbora osoan begien bistan dugun "Atsedenlekua" sektorera iritsi aurretik alanbre arantzadun hesi bat zeharkatuz. Bilgunetik hormaren azpira 80-90 metro inguru izango dira.\nZortzigarren luzea, Atsedenlekua sektoreko "Saiak" bidea, 5b, 15 metro. Erosoena, belarraren gainean, luzearen azpiko harkaitz-bloke handiaren oinean aseguratzea da. Blokea (III) erraz eskalatu eta, bosgarren mailako zailtasunaren baitan dagoen helduleku oneko horma bertikala 10 metro inguru eskalatuko dugu, sabai baten azpira iritsiz. Sabaia eskuinetik saihesten da, estutu behar den helduleku txikiko 2-3 metroetako eskalada bertikala eginez. Sabaia eskalatuta bilgunera erraz iritsiko gara.\nArritxulo aterpera itzultzeko, bilgunetik metro batzuk iparraldera egin eta, hego-mendebaldeko norabidea hartzen duen bidean behera hasiko gara "Atsedenlekua" sektorearen oinera itzuliz. Sektorea gure ezkerrean utzi eta, hego-mendebaldeko norabidearekin jarraituz, metroak galdu ahala nabarmenduz doan bidea GR-121 bidearekin bat egiten duen bidegurutzera arte jarraituko dugu. Bidegurutzean ezkerrera (hegoaldera) jo eta, "Tetxo" sektorea gure ezkerrean utziz, igoerako bidearekin bat egin eta Arritxulo aterpera ordu erdi inguruan iritsiko gara.


Atea Teatrok antolatuta, ostiralean blues kontzertuak Sutegiko auditoriumean | Usurbildarrak aurrera\n← Usurbilgo EHBilduk martxoaren 22an egingo duen herri batzarrera joateko deia egin du\nErrigoraren oliba-olio birjina estra eta kontserba-sortak eskatzeko aukera martxoaren 22ra arte →\nAtea Teatrok antolatuta, ostiralean blues kontzertuak Sutegiko auditoriumean\nOstiralean (martxoak 22) Atea Teatrok antolatuta, Usurbilgo Udalaren laguntzarekin, blues kontzertuak eskainiko dira Sutegiko auditoriumean, 22:00etan. Emanaldian Jon Gurrutxaga, Urbil Artolak eta Iker Pirisek parte hartuko dute. Sarrerak 3 euroren truke eskuratu daitezke Sutegin bertan.\nJon Gurrutxaga Arima Beltza taldeko bateria eta abeslaria izan zen. Aldi berean Keu Agirretxearekin batera UEK taldea sortu zuen. Ordutik aurrera beste musikariekin batera hainbat proiektutan hartu du parte eta bakarkako hiru diska ere kaleratu ditu.\nUrbil Artola hondarribitarra berriz Sorotan Bele musika taldean parte zuen eta ondoren, taldea desegitean, beste hainbat musika taldetan eta bakarla moduan ibili zen.\nIker Piris blues eta musika afroamerikarrak lantzen ditu. 2009an “The Romanticos” taldea osatu zuen. Gitarra-jotzailea eta abeslaria, swingaz eta soinu soinuz betetako konposizio propioen errepertorio zabala eskaintzen du, funk zertzeladak eta rhythm & blues estiloko genuino bat.\nAlex Tello eta Atea Teatro\nAlex Tello herritarrak Atea Teatrorekin batera antolatu du kontzertua eta kontzertu hau antolatzearen argibideak eman ditu Noaua!k egindako elkarrizketan: “Jon Gurrutxaga elgoibartarra da, Arima Beltza, Euskal Herrian bluesa egin duen talde garrantzitsu bateko kidea. Betidanik oso gustukoak izan ditut. Nire asmoa urtero herrian ekitaldi bat antolatzea da. Aurten ikusi dut Jon Gurrutxagak disko berria atera duela eta bilatzen dudan horrekin bat datorrela. Iker Pirisen kasuan, ibilbide luzea du eta nik berarekin teklatuan aritzen den Freddy ezagutzen dut, eta Freddy ere oso ona da, asko ematen du. Niri horrelakoak programatzea gustatzen zait, musika emanaldiak antolatzea, eta Usurbilen ez dugu aukera askorik izaten blues kontzertuez gozatzeko. Musikariok ikusteak merezi du”.\nElkarrizketa osorik: noaua.eus


Larrainek emanen ditu 2010. urteko Maskaradak — dantzan.eus\nHemen zaude: Hasiera › Albisteak › Larrainek emanen ditu 2010. urteko Maskaradak\nLarrainek emanen ditu 2010. urteko Maskaradak\nLarraingo herriak emanen ditu heldu den urteko (2010eko) Maskaradak. Oraindik egutegi osoa jakinarazi ez badute ere, lehenengo saioa urtarrilaren 10ean izanen da Larrainen bertan.\nLarraingo herriak emanen ditu 2010. urteko Maskaradak. Emanaldi guztien egutegia antolatzea ez da erraza izaten, maskarada antolatzen duen herriak proposamena egiten baitie beste herriei, eta bien artean adostu behar izaten baitituzten emanaldien datak. Ohitura denez lehen emanaldia maskarada ateratzen duen herrian bertan egiingo da, eta beraz, urtarrilaren 10ean Larrainen bertan izanen dela aurreratu dute antolatzaileek. Egutegi osoa ezagutzen dugunean jarriko dugu zuen guztion esku.\nKaixo Amaia, normalean igandetan izaten dira maskaradak salbuespen batekin, Maulen larunbatetan egiten baitira. Baina aurtengo maskaraden egutegia ez dago aurreikusita Maulera bisitarik, eta ondorioz, igandetan egingo dira emanaldi guztiak. Hemen duzu egutegia: http://www.dantzan.com/albisteak/zuberoako-maskaradak-2010-egutegia\nAitor Atxega Zubikarai\nKaixo, atzo, urt 10 zen ematekoa lehen maskarada, baina egunkarietan zera irakurri nuen: eguraldi txarragatik ez zela emango. Hurrengo aste bukaeran joatekoak gara eta zera jakin nahi nuen; ea non izango den maskarada datorren igandean, URTARRILA 17. besterik ez mila esker. Edo zuek ez badakizue non izango den, ba al duzue antolatzaileekin harremanetan jartzeko tfno zenbakiren bat? Ea ba... Aitor Atxega\nKaixo Aitor, dantzan.com-en bertan duzu informazio hori guztia. Sartu zaituz orri nagusira (dantzan.com) eta ikusiko duzu horri buruzko informazioa. Urtarrilaren 17ko maskaradak Larrainen izango da.\nInork badaki aurten maskarada ze larunbatetan eta non izango den???


Urtarrilaren 19 eta 20ko festak danborraden ingurukoak dira. Desfile jendetsu eta koloretsu hauetan danbor-hotsa da nagusi.\nSan Sebastian Jaiak - Azpeitia\nSan Sebastian festak, Azpeitian urteko lehenak dira. Azpeitiko parrokiako Soreasuko San Sebastian zaindariaren omenetan ospatzen dira. Festa urtarrilaren 19ko gauean hasten da eta 20aren (San Sebastian egunaren) eta 21aren arteko gauean amaitzen dira.\nNagusien bezperako danborrada eta San Sebastian eguneko umeen danborradak Donostiatik ekarritako ohiturak dira, baina azpeitiarrengan sakon itsatsi da eta beraien artean tradizio handia du.\nDanborradan herriko kaleetan talde ezberdinek desfilatzen dute festa-bezperan, eta festa-egunean herriko eskoletako umeen danborradako martxa koloretsua izaten da. Horregatik San Sebastian jaietan jendearen parte-hartzea oso handia da (urtean zehar daudenetan handienetakoa) eta oso geuretzat ditugu.\nAzpeitiko Danborradaren jatorria Donostiako bi apaizen eskutik dator. Apaiza hauek Azpeitiko bi elizetako kapilauak ziren, aldi berean Soreasuko San Sebastian Parrokiko laguntzaileak zirelarik. Gainera Ekintza Katolikoko Oiargi taldearekin elkarlanean aritzen ziren.\nAzpeitian San Sebastian jaia ospatzen zela ikustean, egitarauan musika, dantza, sokamuturra eta abar sartzen zirelarik, danborrada bat antolatzea bururatu zitzaien. Hau 1956. urtean izan zen.\nUrteekin danborrada handituz eta hobetuz joan zen.\n1957an Haur Danborrada antolatu zen, baina eguraldi txarra egin zuenez ez zuen arrakasta handirik izan.\n1958an lehenengo karroza irten zen, Azpeitiko "ederrarekin": idi-pare batek bultzatutako karroza. Musikak Sarriegik konposatutakoak ziren.\nGaur egun Jose Luis Francesenak, musikaria, organo-jolea eta Azpeitiko abesbatzaren eta bandaren zuzendaria, konposatutako hainbat pieza ere jotzen dira.\nGaur egungo danborrada:\nJaiari hasiera San Sebastian bezperako Helduen Danborradak emango dio. Elkarte ezberdinen ordezkariak diren hogeiren bat talde irteten dira, bakoitzak beraien jantziekin (sukaldariak, arrantzaleak, mendizaleak, soldaduak,...).\nDanborradak alde zaharreko kaleak zeharkatuko ditu. Ibilbidearen erdialdean Soreasuko San Sebastian parrokiara ailegatzen da, bertan talde guztiak formazioan jarri eta San Sebastian martxa joko dute elizaren fatxada neoklasikoan kokatua dagoen Santuaren ohorez. Ibilbidea Enparantza Nagusian amaituko du danborradak, bertan konpainia guztiak Udaletxearen aurrean kokatuko direlarik. Gaueko hamabitako kanpai-hotsekin batera eta zuzendariaren agindupean berriro ere San Sebastian martxa joko dute danborrariek. Ordu erdi bat irauten duen saioan Sarriegi eta Francesena maisuen martxak interpretatuko dira. Ondoren konpainia bakoitza bere elkartera joango da, bertan jaia jarraitzeko asmoz.\nSan Sebastian egunean, urtarrilak 20an, Musika Bandak San Sebastian eguneko kalejira eskainiko du. Ondoren Danborrarien bi konpainiekin eta Musika Bandarekin batera Udal korporazioa Parrokiarantz hurbilduko dira. Bertatik eta Santua bizkarrean eramanez ohizko prozesioa burutuko dute. Bi kale zeharkatu ondoren eta Parrokiara sartu aurretik danborrariek eta Musika Bandak berriro era San Sebastian martxa joko dute.\nJaiak Haur Danborradarekin jarraitzen du. Eguerdian, ikastetxe ezberdineko 500 bat haurrek alde zaharreko kaleak zeharkatuko dituzte ohizko danborrada doinuak joaz. Danborrada honekin batera ateratzen den karrozak Azpeitirako gertaera edota urteurren garrantzitsuak irudikatzen ditu. Arratsaldean ohizko Sokamuturra ospatzen da.\nTestua: Mª Carmen Altunaren "Tamborrada De Azpeitia - 50 Años", F. I (Azpeitia - 2007)\nUrtarrilak 19, igandea. SAN SEBASTIAN BEZPERA:\n11:00-14:00 / 16:00-20:00: Haur Parkea Izarraitz Pilotalekuan.\n22:00: Helduen Danborrada.\nOlazko Andre Mariaren plazatik irtenda, herriko kaleetan.\nAurten, hiru talde berri izango ditugu: Ilunpe, Inpernue, Izarraitzpe Elkarteak\n24:00: Talde guztiak elkartuta Plaza Nagusian danborradako doinuak joko dituzte.\nEgileak: J. Azarola, J.L. Frantsesena eta R. Sarriegi.\nUrtarrilak 20, astelehena. SAN SEBASTIAN EGUNA:\n09:00: Herriko kaleetan zehar Izarraitz Txistulari taldea eta Musika Eskolaren Goiz-Eresia.\nEgilea: J.l Aldalur.\nMold: J.M. Altuna\n09:30: Ardozaleak eta Gure Ametsa Taldeek, Udal Musika Bandarekin batera eta Musika Eskolako Txilibatuak kalejira egingo dute herriko kaleetan zehar.\nEgileak: J.l. Aldalur eta J.L. Frantsesena.\n10:15: Herriko agintariak Korporazioan San Sebastian Eliza Nagusira joango dira.\n10:30: Herriko Kaleetan zehar Prozesioa.\n10:45: San Sebastian Eliza Nagusian Meza Nagusia.\nParrokiko eta Julian Barrenetxeako Abesbatzen laguntzarekin.\nEgilea: J.M. Altuna.\nZuzendaria: Javier Alberdi.\nOrgano-jolea: Ignazio Arakistain\n12:00: Sokamuturra Plaza Nagusian.\n12:30: Haurren Danborrada eta Karroza.\nAranetik eta Artzubitik irtenda.\nIzenburua: Baserriko bizimodua, belaunaldiak lotu dituen uzta\nKarrozaren egilea:Aitor Exposito Ibarmia azpeitiarra.\nBide batez, Udalak gaurko egunez goraipatu nahi ditu Azpeitiko hainbat herritarrek adineko pertsonei beren egunerokotasunean ematen dioten laguntza.\n16:30: Sokamuturra kaleetan zehar.\n17:00-20:00: Haurrentzat Birziklatuz eskulan tailerrak Azoka Plazan.\n23:15: Bandera Jaitsi arteko Danborrada.\nBustinzuriko Errebaletik abiatuko dira.\nIbilbidea: Olazko Andre Manaren Plaza, Goiko kalea, Donejakue kalea, Elizkalea, Enparan Kalea, Erdikalea eta bukatzeko, Plaza Nagusia.\n24:00: Bandera jaistea herriko Udal Musika Banda eta Azpeitiko sei elkarterekin: Basazabal (B) - Ziripot ( D) - Landeta Egizale (B) - Alkartasuna (D) Ollagorra (B) - Loilabidezahar (D).


AHAZTUAK 1936-1977 / OLVIDAD@S 1936-1977: GENOZIDIOAREN BIKTIMEN ELKARTEA SORTU DUTE 1936AN HILDAKOEN SENIDEEK DONOSTIAN\nGENOZIDIOAREN BIKTIMEN ELKARTEA SORTU DUTE 1936AN HILDAKOEN SENIDEEK DONOSTIAN\n1936ko gerran hil zituzten donostiarren senideek elkarte bat sortu dute «hildakoen eta garai hartako memoriaren berreskuratzea» helburu hartuta. Hala adierazi zuten atzo egindako aurkezpen ekitaldian, Iñaki Egaña historialariak eta Teresa Lasalle eta Ana Saratxaga fusilatuen senideek.\nOroimena berreskuratzeaz harago, «egian» sakondu nahi dute, izan ere, «gezurra dirudien arren eta nahiz eta horrenbeste urte pasa diren, oraindik ere gune ilun asko daude argitzeke eta oztopoak daude egia hori berreskuratzeko». Justizia da, Egañaren esanetan, hiriburuan sortu duten elkartearen beste xedea eta bide horretan adibidetzat jarri zituzten beste estatu batzuetan eman dituzten pausoak, «hemen frankismo garaiko legeek oraindik ere, indarrean ez egon arren, deuseztatu gabe jarraitzen dute».\nHogei bat senideren ekimenez abiatu eta egun hirurogeiren bat batzen dituen elkartearen hirugarren helburua ordaintza da: «Hainbeste sufrimendu eta horrenbeste gune ilun bizi ondoren, oraindik garai hartako biktimen senideek ez dute aitorpenik jaso eta horretan lan egin behar da».\nElkartearen izenean «genozidio» hitza baliatzea akaso handinahikoa irudi lezakeela-eta, ez dela inolaz horrela nabarmendu zuten, eta hori argudiatze aldera Donostian 1936ko gerrak utzi zituen datu «izugarriak» eman zituzten.\nHala, gogora ekarri zuten tropa frankistak hiriburuan sartu aurretik 88.000 lagun bizi zirela bertan eta erdiak baino gehiagok ihes egin zuela. «30.000 eta 34.000 pertsona geratu ziren eta horietatik 385 fusilatu zituzten», adierazi zuen. Fusilamendu gehienak Hernanin, Oiartzunen eta Beran gertatu ziren, baina, orain bi hilabete Amara auzoan ere aurkitu zituzten zortzi pertsonaren gorpuzkiak. Horien inguruan Egañak adierazi zuen ikerketa sekretupean duela epaileak eta, beraz, oraindik ez dagoela beren identitatearen gaineko daturik.\nBaina fusilatuez gain, ia 6.000 gudarik bat egin zuten errepublikaren alde eta horietatik 470 gudu-zelaian hil ziren. Zifrekin jarraituz, Egañak gogora ekarri zuen 776 haur erbesteratu zituztela 1936ko irailean eta 561 donostiar hil zirela gerra osteko urteetan kartzela zigor luzeak bete ostean. «Datu hauek Europa erdialdean II. Mundu Gerran gertatu ziren holokaustoaren eta genozidioaren parekoak dira», nabarmendu zuten agerraldian.\nEgañaren iritziz, gizarteak senitarteko hauek aitortu egin behar ditu, «biktimekiko horrenbesteko sentsibilizazioa dagoen garai honetan». «Biktimak eta hauen senideak -jarraitu zuen historialariak- urte luzeetan itzalean egon dira eta hori ezin du gizarte demokratiko batek onartu».\nElkartearen lehen eginkizunetako bat ahalik eta jende kopuru handiena batzen saiatzea da eta bigarrena, berriz, biktima guztiei omenaldia egitea. Azken ekimen hori datorren astean, irailaren 12an, egingo dute, Donostian tropa frankistak sartu zireneko urteurrenaren bezperan hain zuzen ere.\n(Gara. 09 / 09 / 05)


Trainerilletako San Telmo Saria igande honetan\n2014 api 30\nUrtero bezala eta dagoeneko 31. edizioan, igandez, maiatzaren 4an, San Telmo Saria izango da trainerilletan Zumaian. 18:00etan hasita, emakumezkoak eta gizonezkoak lehiatuko dira. Emakumezkoek eman...\nGipuzkoako Batel Txapelketako emaitzak\n2014 api 07\nZumaiako arraunlari gazteenek Gipuzkoako Batel Txapelketa izan dute asteburuan Pasai San Pedron, eta emaitza onena infantil mailako neskek lortu dute: bigarren izan dira. Talde hori bakarrik sailka...\n2014 ots 17\nGipuzkoako Batel ligako hirugarren estropada izan zen igandekoa, Zumaian jokatua. Giro ederra lagun, jende asko bildu zen estropada ikustera, eta etxeko jarraitzaileek gertu izan zuten garaipenaren...\nJubenilak, bigarren. Beteranoak, hirugarren. Senior emakumezkoak, laugarren. Senior gizonezkoak, 12garren Zumaia A. 36garren Zumaia B. Horiek izan ziren Zumaiak larunbatean Orion egindako po...\n2014 ots 14 6\nOrioko traineru jaitsiera ezaguna bihar izango da, eta hainbat mailatan, 79 ontzi lehiatuko dira. Horien artean izango dira Zumaiako bost. Bai, bost, inoiz baino gehiago: seniorretan, emakumezkoak ...\n2014 ots 14\nGipuzkoako batel liga Zumaian izango da igande honetan. 10:30ean hasiko da, eta maila guztietan erlojuaren aurka ariko dira. Berez, zazpigarren estropada puntuagarria izan behar zuen, baina hirugar...\nZumaiako Emakume Arraunlariek igande honetan jasoko dute Sabino Arana saria\n2014 urt 24\n“Zumaiako Emakume Arraunlariak gizaldeari oztopoak gainditzearen eredu izateagatik, frogatu dutelarik, lana eginez gero, gorenera iritsi ahal dela. Halako 1990 hartatik, arraunean entrenatzen lehen...\nGipuzkoako batel ligako 2. estropada: emaitzak\nGipuzkoako batel ligako 2. estropada izan zen igande goizean Pasai Donibanen, eta hauek izan ziren Zumaiako ontzien emaitzak: INFANTILAK NESKAK: bosgarren PROMESA NESKAK: bederatzigarren INFANTILAK...\nGipuzkoako Batel ligako lehen jardunaldiko emaitzak\n2014 urt 14\nHasi da Gipuzkoako Batel liga. Joan zen larunbatean ekin zitzaion Loiolan (Donostia). Zumaiako Arraun Elkarteak inoiz baino ontzi gehiago dauzka aurten uretan, eta larunbatean, esaterako, zazpi ari...\nAro berria hasiko du astelehenean Telmo Deunek\n2013 aza 02\nGizonezkoen taldea bihar hasiko da lanean, eta aro berriari ekingo dio gainera, berrikuntzak asko direlako. Batetik, beste liga batean hasteko erronka. KAE 1 ligan ariko da Telmo Deun, eta oso erak...


UGT, CCOO eta CENen Prebentzioko Lurralde-Ordezkarien ohiko egun bat –\nIaz “udara odoltsua” bizi izan genuen; hamaika langile hil ziren patronalak, ahalik eta irabazi handien kostu txikiagoarekin lortzeko, eragin bortizkeriaren ondorioz. Aurten, Nafarroan, dagoeneko bi langile hil dira lan istripu hilgarrietan.\nNire ustez, klaseko eta kontrabotereko sindikalgintzak bi erronka atzeraezinak ditu aurrean. Alde batetik, dagokion sindikatuko arduraz, lan baldintzak kaskartzeko prozesuaren aurkako norgehiagoka eraginkorra egituratu behar du, baita lan osasunaren ikuspuntutik ere. Bestalde, gizartearekin batera erantzuna egituratzeko, eragite sozial horrek langileen heriotza ausardiaz zalantzan jarriko lukeen ardura soziala, bertze esparruetan gertatzen den antzera. Onargaitza da, irizpide demokratikoetan, gizarte batean, etxera bizirik itzultzeko langileen eskubidea urratu izana.\nHonen harira, bereziki larria da Nafarroako Gobernuaren erabaki deitoragarria, oraingoan Ayerdi jaunaren erabakia, UGTk, CCOOk eta CENek berreskuratu baitituzte lan osasunari lotu pribilegioak. Haien Prebentzioko Lurralde-Ordezkarien zereginetarako 400.000 € banatu zutelako. Erabaki honekin egintza politiko sakon batekin egiten dugu topo, zeina sindikatu horiek eta patronalak ordezkatzen duten erregimenaren funtsak izanik, egiten duten presioaren ondorioa den, eta horrela, haien oniritziarekin, PSN eta Geroa Bairen arteko gobernu-ituna ahalbidetu dadin. Horretarako, Geroa Baik eta Barkos andreak PSNren eta Chivite andrearen bidesari politikoa ordaintzen dute. Horren ondorioz, Eztabaida Soziala eta UGT-ren, CCOOren eta CENen pribilegioak berreskuratu dira. Geroa Bairen asmo aitorpen hau, beti bezala, guztion artean ordainduko dugu.\nLABek dagoneko salatu du erabaki honekin porrota eta iruzurra egiten zaiola Nafarroako gizarteari. Esperientzia horren adierazgarria da: ia ez du prebenitzeko eraginkortasunik eta CEN patronalari eta UGT eta CCOO sindikatuei ematen zaien ezkutuko finantzaketa hutsa izatera mugatzen da. Berez, zereginik eta edukirik ez duen figura honen bidez betetzen da gai honetan enpresariek, enpresak prebenitzeko antolamendu batez ornitu daitezen, bete behar duten ardura.\nBaina denok uler dezagun, nolakoa da, guztion artean ordaintzen dugun UGT, CCOO eta CENen Prebentzioko Lurralde-Ordezkarien ohiko egun bat?\nLehenengo eta behin, gogoan izan behar dugu jaso duten diru-publikoarekin UGTk eta CCOOk beren mendeko langileak kontratatuko dituztela. Horrela, astia izanen duten batean, eta hala balegokio, oroituko dira, segur aski kasualitatez, prebentzioan aritu beharko direla, eta lanari ekitea erabakiko dute.\nOndoren, eginkizuna argia da, baita xedea ere. Enpresen zerrenda orraztu eta CENri deitu. Solasaldia, izatekotan, zentzugabea da. UGTren edota CCOOren Prebentzioko Lurralde-Ordezkariak telefonoa hartu eta dio: hara, deitzen dizut baimendu nazazun zure enpresara joan nadin laneko arriskuen prebentzioaz arduratzen den horretaz aholku emateko. Dena den, zu lasai, irregulartasunak antzemanen banitu hobekuntza batzuk proposatuko nizkizuke, eta gero, zerorrek jakinen duzu gauzatzen dituzun. Betikoa alegia.\nEnpresariak irribarrez erantzuten du: ez gizona, ez, legeak behartzen banau ere, ezer gutxi egin dut prebentzioan azken urteotan. Zatoz datorren astean. Lasai ibili, jakin badakizu gure ustez, enpresarion ustez, zuek zaretela aukerari hoberena, eta afiliazioarena eta hauteskunde sindikalena moldatua dagoela! Seguru irabaziko duzuela!\nFikzio orotik at, egiazko errealitatearekin egiten dugu topo. Gu txorotzat hartzea eta “hau gure txertoa da lan arriskuen aurka” sinetsi dezagula nahi izatea irrigarria litzateke, gustu txarreko txantxa; baina Nafarroan, aurten, zortzi langile hilik suertatu direnean, gaitzesgarria da.\nLABen uste dugu esparru honetan badela alternatiba. Horretan, Nafarroako Osasun-publiko eta Lan-osasunaren Institutuak ikuskatu eta gainbegiratu beharko luke horretan adituak direnekin; aholkua eman ez ezik, zigortzeko eskuduntzak izan beharko lituzkete ere. Nafarroako Lan Osasunaren Kontseiluan babestu dugun alternatiba hau guztiz gauzagarria da lanbide arteko akordio baten bidez. Baina Nafarroako patronalak uko egin zien horri eta prestatzeko akordioari. Zergatik? Ba, begi-bistakoa denez, neurria eraginkorra izan daitekeelako, betiere, eskubide eta betebehar zehatzak betetzen baditu figura horrek, enpresarien betoa ez balu eta sindikatuen izaera balu. Horrela, ez lirateke enpresarien teknikariak izanen, langileen segurtasun eta osasunaren interesen ordezkariak baizik.\nHortaz, UGT eta CCOOren jaun-andreok, ez daude oso ezberdinak diren bi ereduak, alternatiba dagoelako. Eta zuena lardaskan aritze hutsa dugu.\nEdozein esparruan egin kritika ez daiteke inoiz inolako anormaltasuna izan; gogoeta egin beharko lukete. Izatekotan, anormaltasuna litzateke, klaseko ikuspuntu batetik, darabilten sindikalgintza osagarria, haien ardura saihesten duen patronala lagun dutela. Langileriaren osasuna eta bizitza euro gutxi batzuen truke saltzen ari dira. Langileen bizitzak garrantzia du!\nCCOO eta CENen Prebentzioko Lurralde-Ordezkarien ohiko egun bat, lab, sindikalgintza, UGT


Euskadiko Kutxaren Gaztempresa Fundazioak - 199 enpresa eta 306 lanpostu berri sortu ditu - Laboral Kutxa Prentsa aretoa\nEuskadiko Kutxaren Gaztempresa Fundazioak – 199 enpresa eta 306 lanpostu berri sortu ditu\nSeptember 20, 2010 -an argitaratua cajalaboral(e)k\n? Abian jarri zenetik, 2.520 enpresa eta 4.600 lanpostu baino gehiago sortu dira, autoenplegua sustatzeko asmo handiko programa baten babesean.\n? Urteko sasoi honetan, Gaztempresa Fundazioak 808 eskabide baino gehiago jaso ditu. Momentuz, horietatik 199 gauzatu dira, 199 enpresa eta 306 lanpostu sortuz.\n? Euskadiko Kutxak 5,8 milioi euroko finantzaketarekin lagundu du enpresa horien abiatzea.\n? 2010ean, Gaztempresa enpresa liderra izaten ari da Euskal Herrian, enpresa-jarduera berriak euskarritzen.\nGaztempresa Euskadiko Kutxaren Gizarte Proiektua da, duela 16 urte baino gehiagotik diharduena lanean, eta Eusko Jaurlaritzako Enplegu eta Gizarte Gaietarako Sailaren eta Mondragon Korporazioaren lankidetza du.\nAbian jarri zenetik, 2.520 enpresa eta 4.600 lanpostu baino gehiago sortu dira, autoenplegua sustatzeko asmo handiko programa baten babesean.\nBalio handiko esperientzia da, bideragarritasuna egoki ebaluatzeko, esperientziarik ezaren ondoriozko erroreak ekiditeko eta enpresa bat abian jartzerakoan eraginkorragoak izateko.\nAutoenplegua sustatzeko asmo handiko programa horrek benetako dimentsioa hartzen du, kontuan hartzen badugu zer-nolako eragina duen pertsona horien jarduerak Euskal Autonomia Erkidegoko eta Nafarroako ehun ekonomiko eta sozialean.\nAurten Gaztempresak 808 eskabide baino gehiago jaso ditu. Horietatik 199 gauzatu dira, beste horrenbeste enpresa eta 306 lanpostu sortuz.\nJarduera-sektoreen arabera, % 85 zerbitzuen sektorean sortu dira (ostalaritza, ile-apaindegia, aisialdia, osasun-zerbitzuak…) eta % 15 merkataritzan (arropa, oinetakoak, elikagaiak, informatika, telefonia…)\nSustatzaileen batez besteko adina 36 urte ingurukoa da eta horien % 78 langabezian zegoen.\nIkasketa mailari dagokionez, % 26k unibertsitate-ikasketak ditu, eta, sexuari dagokionez, % 52 emakumezkoak dira.\nEuskadiko Kutxak 5,8 milioi eurorekin finantzatu du enpresa horien abiatzea, krisialdian enplegua are gehiago sustatzeko konpromisoa betez.\nBestalde, enpresak sustatzen jarraitzeko kezka dela medio, fundazioak Gaztempresaren Gizarte Sarea jarri du abian (www.gaztempresa.com webetik sar daiteke Sarera). Horren helburua laguntza-plataforma izatea da, sortu diren enpresen artean harremanak ezartzeko, baita oraindik enpresa sortu ez duten lagunekin ere, enpresa sortu dutenen aholkua eta kontaktua izan dezaten.\nHarro esan dezakegu 2010ean Gaztempresa Fundazioa liderra dela Euskal Herrian, enpresa-jarduera berriak euskarritzen, bai beste Finantza Erakunde batzuek sustatutako Fundazio pribatuekin alderatuta bai Erakunde Publikoek sortutako erakunde espezializatuekin alderatuta.


Ligako lehenengo garaipena ART-rendako - Arrasate - Goiena.eus\nLigako lehenengo garaipena ART-rendako\nMireia Bikuña 2018-12-02 20:30\nART-Menditarrak partiduko une bat.\nArrasatearrek 25-18 irabazi dute Menditarrak talde nafarraren kontra. Urrezko puntuak, mailari eusteko ahaleginean. "Behar-beharrezkoak genituen gaurko puntuak. Bide luzea dugu aurretik, eta gaurko garaipenak etorkizuna beste modu batera begiratzeko aukera emango digu", esan du Igor Isasik.\nArrasate errugbi taldekoek ez dute liga nahi moduan hasi. Sufritu egin beharko zutela bazekiten, baina ez horrenbeste. Lehiak galtzeaz gain, hainbat jokalariren bajak izan dituzte. Horrek guztiorrek asko zaildu du denboraldi hasiera. Bada, atzoko garaipenarekin, egoera beste modu batera ikustera aukera izango dute. "Hurrengoa Bera Bera B taldearen kontra jokatuko dugu, eta hori ere irabazi beharreko lehia izango da", esan dute.\nMailari eustea da ART-k duen helburu nagusi eta bakarra, eta hori lortzeko, badaude irabazi beharrezko partidu batzuk. "Oraingoan 20 jokalarirekin egin diogu aurre partiduari. Bik min hartu dute, baina, gai izan gara lehiari aurre egiteko. Parekatua eta gogorra izan da. Eta, pozik gaude horregatik", dio Isasik.


Hatsaren kulunka :: Libelista\nII. Mundu Gerraren amaiera aldera, gutxiengo alemaneko errumaniarrak Sobiet Batasunera deportatu zituzten, Hitlerri emandako laguntzaren zigor gisa, eta han eduki zituzten, lan behartuetan, bost urtez. Haien artean zegoen idazlearen ama ere, baina etxean ez zuen inoiz kontu hari buruzko hitzik entzun. Oskar Pastior poeta ere trantze beretik igaroa zela jakindakoan, harekiko hartu-emanean jarri eta liburu hau lantzen hasi ziren. Handik gutxira hil zen Pastior, eta bakarka segitu zuen Müllerrek proiektuarekin. Hamazazpi urteko mutil bat, lan-esparrura bidean. Ez du penarik bere herri ziztrina atzean uzteaz, baina aurrean topatuko duena gizatasunaren mugetan dago: lan akigarria, gose eramanezina, hotza, basakeria, umiliazio etengabea


Atez ateko bilketa, "zaborra eta kutsadura gutxitu, eta birziklatzea sustatzeko" - Bergara - Goiena.eus\nAtez ateko bilketa, "zaborra eta kutsadura gutxitu, eta birziklatzea sustatzeko"\nGoiena 2010-06-16 17:27\nZaborren atez ateko bilketa sistemaren gaineko azalpenak eman zituen Jordi Colomer adituak atzo, Aste Berdearen baitan Bergaran egindako hitzaldian. Debagoieneko Mankomunitatearen enkarguz, Colomerrek bailaran atez ateko bilketa sistemaren bideragarritasuna aztertu du. Errentagarria eta, gainera, onurak besterik ez dituen sistema da adituak esan duenez.\nAtez ateko zabor bilketa sistemarekin kaleko edukiontziak desagertu eta hondakinak modu sailkatuan bilduko lirateke etxebizitzetako atarietan bertan. Horretarako, hondakin mota bakoitza biltzeko ordutegi eta egun zehatzak ezarriko lirateke udalerri bakoitzean. Jordi Colomer: "Zaborrarekin dugun harremana aldatzen da; zaborra botatzeko dugun\nontzi magikoa ahaztu beharko dugu, eta zabor asko sortzen dugula jabetu. Horregatik, zaborra birziklatzea sustatzeko atez ateko sistema jarraitzea litzateke egokiena".\nAste Berdearen baitan atzo Bergaran emandako hitzaldian, Colomerrek atez ateko sistemaren gaineko azalpenak eman zituen, baita Gipuzkoan sistema hori ezarri duten udalerrietan lortutako emaitzen berri ere: Usurbilen, esaterako, hondakinak modu selektiboan batzea lortu dute %80an.\nColomerren esanetan, atez ateko zabor bilketak hainbat onura dakartza: "Material asko berreskuratu ahal da sistema horrekin; diru asko aurreztuko litzateke ere udalerri mailan, baita ingurumen kudeaketan ere".\n"Osasunari dagokionean, berriz, zabor kopurua eta material organikoen pilaketa gutxituz, zabortegietako eta erraustegietako sustantzia toxikoak ekidin ditzakegu."\nGurean ezarri edo ez erabaki behar\nMankomunitatearen enkarguz, Colomerrek Debagoienean atez-ateko bilketa sistema ezartzearen bideragarritasuna aztertu du. Ekonomikoki errentagarria eta, esan duenez, onurak besterik ez dituen sistema da.\nNaiara Corcuera bergarako ingurumen teknikariaren esanetan, hurrengo urratsa litzateke, beraz, gurean ezarri edo ez erabaki, eta sistema bera ibarreko udalerrien ezaugarri eta beharretara egokitzea. Horrez gain, hori bai, herritarren parte-hartzea ere sustatu beharko litzateke.


Nikolas Ormaetxea, «Orixe»: Mireio\nVIII. CRAU-KO ZABALDIA\nIX. LANGILLEERI DEIA\nIturria: Mireio, Frederic Mistral / Nikolas Ormaetxea Orixe. Verdes Atxirika, 1930\nOARRA. Mistralen bizitzaren argitasun ok, geienak, Kis isclo d'or (Urrezko ugarteeta)tik artuak dira, ta Moun espelido (nire yatorria) deritzaion yabearen azken-liburutik. Lamartinegandik artutako itzak, «40e Entretien» (40garren izketa)tik. Izketa au Mistralen lanetan berriro argitara emana izan zen. Lenengo zatian adaxka tartean dauden itzak, Mistralenak berarenak dire.\n«Maillanen, 1830garrengo Urriko Andre Mari egun ederrean» sortu zen XIXgarren gizaldiko olerkaririk aundiena ta zindoena. Gurasoak aitoren seme izanik ere, «landetxean, guraso-ondarea beren eskuz erabilki, bizi ziren». «Leen-urteak bordaldean bakerik igaro zitun, nekazari, segari ta artzai tartean». «Atsegiñez oroitzen zun beti biziaro ua, Adanek Paradisua antzo». Urte barnean begiz begi ikusten zitun «landako bizitzaren eginkizun aundigarriak». Bizitza latza beti, baño beti zintzoa, osasungarria, bere eskukoa ta baketsua. Aita zun eginkizun orien guzien buru: «gizon aundi, eder, itzez bera betekoa, agintari sendoa, beartsuekin onbera; latza ordea bere buruarekin». «Siñismen sendoa zizun». Gau oro, uda ta negu, etxeko otoizak berak ematen zitun aurretik, mintzo ozenez, eta gaualdiak luzatzen asteneko, seme ta mutilleri Ebangelioa irakurtzen zien. Egualdirik txarrenean ere pozik zagon, eta aizeen nigarra edo euri-yasaren otsa entzutean, esan oi zun: «Yende onak, Goiko mutil Ark badaki zer ari den, eta zeren bear garan». Maia ta sakela beti zabal zeduzkan nornairentzat. Aren eriotza —laurogei ta lau urtetan— aitagoi batena izan zen. Elizakoak artu ondorean, etxeko guziak inguratu zuten nigarra zeritela: «enetxoak, esan zien; banoa, ta eskerrik asko, Yainkoari zor diodanaz; nire bizitza luzea, nire lana, berak onetsi dun lana... Ta Yaunaren eskuetan egotzi zun bere arnasa».\n«Beratzi amar urte zitularik» asi zen eskolan, baño «maiz egiten zun piper» eta orregati gurasoak Avignongo aztetxe batera sartu zuten. An gelditu zen ertsirik etxeko ez beste izkuntzarik itzegiten zun yenderekin. Iñoiz biurrikeriz bere izkera egiten bazun, irakasleak maxi egiten zioten. Bai irrikatzen zitula «amak iruin bitartean kantatzen zition» kantu provenzar ederrak! «seaskaren kulunkan entzun zitun olerki ukigarri aiek!». Etsi zun ordea ikas-lanean, eta gogatsu biurtu zen, eta noizpait sartu zitzaion biotzean Homeren, Birgiliren eta beste idazle zar yatorren olerkia. Aietan arkitu zitun Meillaneko lanaldi, gogai, oiturak.\nAn ezagutu zun «Anselm Mathieu bizkorra», ta baitipat, an adiskidetu zen Joseph Roumanille irakasle gaztearekin. Bein batez irakasle ark «Miserere» biurtzen ari zela atzeman zun, eta ain zuzen ere «Aspeges me, Domine, hyssopo et mundabor, lavabis me et super nivem dealbador». «Ordun ezagutu zun provenza-eraz bertsuak egiteko mutiko gaztearen uxia ta berak egiñak erakutsi zition beren ariko izkuntza yasotzen bizkortu zedin. Au da, argitara esnatzeko nire gogoak irrikatu dun argi-urratzea»; esan zion, biotza suturik.\nAixen ikasi zun eskubidezkoa legegizon atera arte, ta agiria sakelan zularik, bere bordaldera itzuli zen, apaltzen ari zirela, ain zuzen ere. Atari zabalean, eguratsean, mai-inguruan zeuden, illunabarreko urre-dirdaiean bildurik. Etxeko guziak atsegin biozkorrez eta zorionka artu zuten. Bere artantxe guzien aurrean esan zion aitak: «oraintxe, seme, nire eginbearra bete diat. Niri erakutsia baño askoz geiago dakik... Erorri dagokik bidea aukeratzea; ere eskuko uzten aut». «Bertatixe —dio Mistralek— oiñak aitaren landetxeak, begiak Alpilla mendietara, nire baitan eta nire buruz artu nun erabaki au: lenik, eskola guzietan bear ez besteko azibidez betiko galtzen nekusan yaiterri-gogoa Provenzan piztea; gero berpizte ori izkuntzaren eta istoriaren bidez aurreratzea eskola guzietan gerra gogorra ta eriogarria egiten baitiote; ta azkenik, Proventzerari gaiñak ematea, yainkotar den poesi txingar bidez».\nTa gaztezaroaren oiñean, osasunez, gorpuz ta arimaz eder, adimen-burrukarako gai ta bizkor, ta poesi goienaren arnasez biotza gaindiro, arrano-egaldi bizkorrez, agur egin zion uriari, ta yakiñaren gaiñean, gizauren erritar au, bere landako zerua besterik ez ikusi-bearrean gelditu zan, eta yaiterriko lurriñ irakiña artuki, atsalde batez, goldearen atzetik nekazariak ildoaren atzetik azaroan kantari ari zirela ekin nion, Gora Yainkoa —dio Mistralek— Mireio-ren leen-kantuari. Gauzak ez du beste itxurarik poema ori irakurri ezkero.\nLamartinek barratu zun mundu guziko letrazaleen artean, Mireio azaltzekoa zela, ikuskarrizko gauza zela-ta. Gaurgero esan dezakegu ark esan zuna poema au ezagututakoan.\n«Berrion bat dizuet gaur, zion. Gudu-eresi edo poema epiko bat agertu zaigu egunotan. Olerkari lenengotar bat gure egun doakabe otan; Greziko olerkari bat Avignonen; bere erriko izkuntza mordoillotik izkuntza yatorra atera du, iduritasunez eta mintxotasunez yantzia iduripenaren eta belarrien zoragarri».\n«Provenza osoa olerkari orren gogora aldatu da. Mireio, izadiaren eta giza-biotzaren antzaldatze bat da, Provenza barrenetik asita Marsellarañokoan».\nGero bere buruari galdegiten dio, «zergatik ote-ta lan onek zaustada edo biotzondoko zoragarrigoa ematen dun, gizaldi artako olerkaririk bikaiñenenak baiño; arean, Byron, Goethe, Schiller, Lamartinen beraren leikideenak baño; ta onela erantzuten du: gu landuketa gera, ta Mistral bezalakoak etorria; gu gogoetalari, ua biozti; gure olerki edo poesia barnerakoa da ta aiena kanpora barratzen da; gu geren buruari begira ari gara geren lanetan, eta aiek Yainkoari begira; guk etxeko ormatartean ditugu geren gogoetak eta aiek atari zabalean; gu argiontzi batetik sortzen gara ta aiek eguzkitik...».\nTa ber-bertan sotu zen olerkariari dagola, dio azkenik: «Bizialdi batean eziñ egin buruen buruko bi lan; ik erea egin duk, eta esker egiok Yainkoari... ire eresi epiku ori, buruen buruko lana duk. Ongi etorri gure kantarien eguaroan; beste zerukorik eta beste izkuntzakorik aiz, baiño erekin ekarri diguk ire eguaroa, ire izkuntza ta ire zerua. Ez diagu galdegiten nongo aizen, ezta nor aizen ere: Tu Marcellus eris.\n»Ots, Mellaineko olerkari! I aiz Provenzako zumintza! Egun batean iru ukondo azi aiz, ogeita bost urtetan loreak eman dituk... ire olerkari-gogoak urrin gozoa barratzen dik Avignonen, Arlesen, Marsellan, Toulonen eta laister barratuko dik Prantzi osoan. Hyeresko zugatza baiño zoriontsuago aiz; ire liburuaren urriñ ona ez duk aizatuko mila urtetan».\nAre geiago. Mistral da agizko, mundu guzian olerkaririk miretsiena ta maitatuena XIXgarren gizaldian. Ta dioten maitasun ori, batez ere Mireio-ri zor dio, maite-eresi negargarrizko orri, bere ogeita bost urtetako lan arrigarri orri.\nMireio Prantziko Akademiak sariztu zun eta Gounodek opera biurtu. Lan orren urrena Calendau atera zigun, Provenza-erria berriro olerkiz edertzeko. Zazpina urte eman zitun bi lan oetan. Bigarrena, balio aundikoa ta begi onez ikusia arren, etzuten lenbizikoa bezain aunditzat etsi. Mistralek berak ezagutzen du, ta bidez azaltzen: «Mireio-n izadia edo naturaleza nagusi, ta Calendau-n iduria».\nAndik urte batzutara atera zun olerki-sail bat Lis isclo d'or (Urrezko ugarteak), oraintsuko edozein literaturetan azaldu den gauzik onena bezain ona. Urrena Nerto, La Reino Jano, antzezki ituna, ta Lou pouemo dou Rose (Rodanoko eresia), beraren betekoak. Atzeneko liburua, aren ederrenik ederrenetakoa, Moun espelido (nire yatorria), izan zen. Andik artuak daude aren bizitzarekiko xeetasun ok geienak.\nGaiñera izkerazale bikaiña izan zen Mistral. Gai ontan egin zun lanik bizkorrena Tresor dou felibrige da, Provenza izkeraren araudia, ta iztegia, ta baita erri-yakintza edo Folk-lore ere. Ola sortu zen. Mistral, Mathieu, Roumanille ta beste lau, Giera zelako batekin eta onen egurastetxean bildu ziren 1854garrengo Orrillaren 21garrenean. An antolatu zen lenbiziko ta erabat felibre edo «zazpien sailla», naiz idazle naiz olerkari zirela, Provenza erriaren izkuntza lantzeko ta zabaltzeko. Felibre izenak «legeirakasle» adierazten du. Izen ori eman zien Mistralek bere laguneri Tresor edo Tegi artan.\nBere lanbidean, errizale ta kristau on, aurrena Maillanen bizi zen aunitz maite zun amarekin; urrena, 1888garrenetik emaztearekin, bere gizaldiko gizonik aundienak aipatua: Aita Santu, Erri-agintari, ta ainbeste ta ainbeste gizonek, yubileura bezala etxera zetozkiola.\nKartegiñean lan gogorra artu zun eta egoalez eraman, yasotzen baitzitun urteko ogai millatik gora, ta guziei erantzuten. Erabidez bizi zen, aitak utzitako ondaretik. Liburuen irabaziak beartsuei banatzen zitien, eta Nobel-saria Arlesko enda-Museua eraikitzen txautu zun oso osorik. Prantziko akademitar izatetik alde egin zun, lendanik Provenzako akademitar zela-ta. Eraiki zitioten oraino bizi zelarik, zenbait oroitzarri; baño esker onez ikusi ta ere, bere il-arria zitzaion kutunenik arako idazpuru Yainkoti arekin:\nNo nobis, Domine, non nobis\nsed nomini tuo et provinciae nostrae\n1914garrengo Epaillaren 25garrenean, Andre Mari egunez, yaio bezala, il zen sainduki emaztearen besoetan eta gogoko Aitaren ondoan, Elizakoetaz indarturik, eta Aita Saindu Pi amargarrenak bialdutako onespen berezi batekin, iru Mari santaeri Mireiok bezala bere burua goraintziz.\nMistralen sortzetik eun urtegarrenean emen duzu euskeraz gizon aipatu onen Mireio poema nagusia. Euskeratzea etzait beste munduko lana izan, baño baditu bere oztopoak, batez ere idaz-tankera berri-antza nasten dunean. «Loreak eta ugiñak eta eguzki-izpiak» apainkeri ordez ez ditu erabat utzi bere gizaldiko gizon onek; ez darabiltza, ordea, ugari. Nere ustezko geiegikeri bakar oriek euskerari ongi ez datozkiola-ta, besteen iritzia beste, soildu egin ditut eskuarki. Gaiñera berrikeri oriek itzik itz euskeratzea lan gaitza baitzen, eta lan alperra, diodanez.


Hiesaren aurkako botikak eskura dituzten herrialde pobreetako haurren kopurua% 70 hazi da | Consumer\nHiesaren aurkako botikak eskura dituzten herrialde pobreetako haurren kopurua% 70 hazi da\n2006an, 350.000 haurdunek baino gehiagok hartu zuten tratamendua beren seme-alabei GIBa ez transmititzeko\nHaurrak dira hiesaren pandemiaren biktimarik ahulenak. Haur horietako gehienak ekialdeko eta hegoaldeko Afrikan bizi dira, non GIBaren infekzio-tasak ikaragarri handiak diren. Osasunaren Mundu Erakundeak (OME) eta Unicef-ek haurtzaroari eta hiesari buruz egindako bigarren txostenak nabarmentzen duenez, erakundeek, gobernuek eta emaileek sostengu sendo eta irmorik eman gabe, haurrak gaixotasunaren “alde ezkutua” izaten jarraituko dute.\nIkerketaren arabera, gero eta haur gehiagok dute GIBaren kontrako tratamendu pediatrikoak erabiltzeko aukera. Hala ere, birus ankerrak kutsatutako adingabeen kopuru osoa, beren garapen fisikorako terapia egokia jasotzen dutenak, “ez da nahikoa”.\nUnicef-ek onartu du “Haurren aldeko AEBak, HIESaren aurkako AEBak” kanpaina abian jarri eta bi urtera lorpen garrantzitsuak lortu direla birusak amengandik seme-alabengana transmititzeari eta tratamendu pediatrikoak emateari dagokionez. Halaber, aurrerapenak egin dira gazteen arteko kutsaduraren prebentzioan eta pandemiaren hedapenak eragindako haurren babesean. Hala ere, ohartarazi du “oraindik bide luzea dagoela egiteko hiesik gabeko belaunaldi baten promesa bete aurretik”.\nInfektatutako 127.000 haur baino gehiago baliatu ziren erretrobirusen aurkako tratamenduez 2006an\n“Gaur egungo haurrek eta gazteek ez dute inoiz hiesik gabeko mundurik ezagutu”, dio Unicefeko zuzendari exekutiboak, Ann Mk. Veneman. “Milaka lagunek galtzen dute bizitza urtero gaixotasunagatik, eta milioika pertsonak galdu dituzte gurasoak eta zaintzaileak. Haurrek izan behar dute lehentasuna HIESaren aurkako munduko gai-zerrendan”.\nTxostenak adierazten du 2006an diru-sarrera ertaineko eta baxuko herrialdeetako 351.034 emakume haurdun tratatu zituztela beren seme-alabei GIBa ez transmititzeko. Horrek esan nahi du% 60 hazi dela 2005arekiko. Gainera, 127.300 haur infektatuk jaso zituzten erretrobirusen aurkako tratamenduak, 2005ean baino %70 gehiago.\n2001 urteaz geroztik, jaioberrien kliniketara joaten diren 15 eta 24 urte bitarteko haurdunen artean GIBaren prebalentzia jaitsi egin da 15 herrialde horietatik 11tan. Ekialdeko eta hegoaldeko Afrikako zortzi dira, gazteen eta helduen artean birusaren prebalentzia handiena duen munduko eskualdea.\n“Aurrerapen handiak egin dira haurren tratamendu-beharrak zehazteko eta amatik semera GIBaren transmisioa prebenitzeko”, dio Peter Piot ONUSANAko zuzendari exekutiboak. “Hala ere –behar du-, izurritearen norabidean aldaketa garrantzitsu bat lortu nahi badugu, oraindik asko dago egiteko GIBa gazteen eta nerabeen artean zabal ez dadin”.\n2007an hiesaren birusarekin bizi ziren 15 urtetik beherakoen artean, 2,1 milioi baino gehiago kutsatu ziren jaio aurretik, erditzean edo edoskitzaroan. Iaz, 15 eta 24 urte bitarteko gazteak infekzioen% 40 ziren 15 urtetik gorako pertsona guztien artean.\n2007an hiesaren birusarekin bizi ziren 15 urtetik beherakoen artean, 2,1 milioi baino gehiago kutsatu ziren jaio aurretik, erditzean edo edoskitzaroan\nKevin DeCock OMEko Hiesaren Dibisioko zuzendariak aitortu duenez, “aurrera egiten dugu, baina oraindik ere gauza asko dago lortzeko”. “Funtsezkoa da —dio esperientzia honek— behar duten emakumeei tratamendu antirretrobirala ematea osasuntsu egoteko, eta horrek haien bizitzak salbatzeko eta seme-alaben etorkizuna ziurtatzeko aukera emango digu. Hori lortzeko, osasun-sistemak eta haren elementu baliotsuena, osasun-langileak, indartu behar dira”.\nGKEak nabarmendu du, halaber, ahalegin handiagoa egin dela HIESak jotako haurrak babesteko, zaintzeko eta babesteko. Gaineratu du eskolan sartzeko desberdintasunak gutxitzen ari direla gaixotasunagatik umezurtz geratu direnen eta beste haur batzuen artean, eta hezkuntza eta gizarte-babesa jasotzeko aukera duten adingabeen kopurua handitzen ari dela.\nGainditu gabeko erronken artean, Unicef-ek komunitateen eta familien indartzea nabarmentzen du; hori “funtsezkoa” da haurtzarora bideratutako edozein ikuspegitarako. Ildo horretatik, esan du gobernuen, GKEen eta beste eragile batzuen laguntzak “osatu eta indartu egin behar dituela familien eta komunitateen ahaleginak, adibidez, oinarrizko zerbitzuetarako sarbidea ziurtatuz”. Beste erronka bat da ama-haurren osasun programak indartzea, biztanleria GIBik gabeko haur baten helburu orokorra lortzen laguntzen duten txertoak, eltxo-sareak eta beste osasun esku-hartze batzuk gabe gera ez dadin.\nhaurrak hies niñas-eu sarbide urteak


AHAZTUAK 1936-1977 / OLVIDAD@S 1936-1977: EGIAREN BATZORDEA ORAIN. "Genozidioaren Biktimen Elkarteka"ren iritzi artikulua\nEGIAREN BATZORDEA ORAIN. "Genozidioaren Biktimen Elkarteka"ren iritzi artikulua\n«Gerra Zibilaz» anai-arreben arteko borroka balitz hitz egin da, benetan zilegizko gobernu baten aurka matxinada militarra izan zenean. Eta planifikazio maltzur eta aurreikusia eman zen gizarteko sektore zehatz batzuk desagerrarazteko; hain zuzen, askatasuna eta demokrazia defendatu zituztenak eta frankismoaren diktaduraren aurka borrokatu zirenak.\nDuela 75 urte matxinada militar ilegalak eta faxistak kolpea eman zuen, eta 36ko gerra erailtzaile frankistan amaitu zen, milaka pertsonen bizitza birrinduta.\nEuskal Herrian armaz 8.000 eraildakoen egoerak eta zigor ardurak argitzeke daude. Matxinadaren lehen egunetan, bakarrik Nafarroan, 3.000 lagun erail zituzten.\nBestalde, gauzatu zituzten bonbardaketen ondorioz zauritu zein erail zituzten euskal hiritarrentzat, zigor-batailoietan atxiloturik egon ziren 80.000 lagunentzat, 150.000 atzerriratuentzat, ebakuatuak izan ziren 35.000 haurrentzat, eta abarrentzat, egia, justizia eta kalte-ordainak ez dira zehaztu.\nHurrengo irailaren 13an Donostian faxisten sarreraren 75. urtemuga beteko da. Gipuzkoako hiriburuan fusilatu zituzten 400 lagunak kontabilizatu badira, talde desberdinen ikerketei esker izan da, horien artean Genozidioaren Biktimen Elkartea dagoelarik. (Datu guztiak zehazturik Iñaki Egañak eta geure Elkartearen laguntzaz argitaratu duen Frankismoa Donostian. El Genocidio Franquista en Donostia liburuan aurki ditzakezue).\nHamarnaka urte badira frankismoaren biktimen elkarte ugari Euskal Herrian zein Estatuko hainbeste lekutan Egia, Justizia, kalte-ordaina eta errepikatuko ez den bermeak eskatzen ari garenak. Ildo honetan zera salatu nahi dugu: Espainiar Estatuak erailketa faxisten ikerketarekiko erakutsi digun interes ezaren aurrean, erailketak argi ditzan Egiaren Batzorde bat sortzea ezinbestekoa dela exijitzen dugu.\nArgitasun ildo beretik, oso garrantzizkotzat jotzen dugu nazioarteko aurrekariak kontuan izatea, Cámara Federal Argentina delakoaren antzerakoa. Lehen aldiz, espainiar diktadura frankistak gauzatu zituen delitu eta erailketengatik epaituak izan daitezke atzerrian.\nArgentinako Cámara Federala planteatzen ari da ikerketa hori zabal dadila 1936ko uztailaren 17tik 1977ko ekainaren 15era. (1977. urtearen ondoren ere, Francotik jaso duen estatu horrek, delituak eta krimenak gauzatu ditu; AAA, Viva Kristo Rey, Batallón Vasco-Español, GAL, guda zikina, etengabeko torturak, eta abar). Bestalde, salatzaileek luzatzen diete epaileei Espainiar Estatuari aholku bat bidal diezaioten zehatz dezaten Frankismoak gauzatu zituen krimen ikerketak zein egoeratan aurkitzen diren galdetuz, ministroen izenak exijituz, Falangeko buruzagien izenak eta oro har diktaduran parte hartu zuten norbanakoak, eta deklara dezaten deituak izan daitezen mota guztietako biktima eta lekukok.\nHiltzaile gehienak hilda daudela diote, eta hori ez da batere zuzena! Pentsa zenbat ministro, epaile eta Indar Armatuen numeroak izan zitezkeen egotziak 1977. urte arte ikertuko balira! Galdera zuzena hauxe da: benetan, ausartuko al da inoiz espainiar epaileren bat halako ikerketa bat aurrera eramaten?\nArgentinako Cámara Federal delakoarekin jarraituz, azken honek hiltzaile frankisten arduradun baten estradizioa eskatuko balu, zer egingo luke Espainiar Estatuak? Ukatu egingo luke? Eta hala balitz, prozesu honen menpe egongo zirenak ezingo ziren Estatuko mugetatik irten, atxilotzeko arriskua izango zutelako. Espainia bihurtuko litzateke beraien babes-leku bakarra. Horrek nazioartean oso irudi ezkorra sortuko luke «Espainiako demokraziarekiko». Egia, Justizia, Kalte-ordain eta errepikatu ez dadin bermeak oihartzun handi eta zabala hartuko luke.\nAmnesty Internationalek eta NBEko Giza Eskubideen Batzordeak Espainiar Estatuari gogorarazi zion «nazioarteko legalitatearekiko harturiko bere konpromisoak bete gabe jarraitzen duela», baita borondatez aurkako desagerpenaren delitua Zigor Kodean moldaketa sartu ez zuela ere.\n1976. urteko «AutoAmnistia» ez zela traba bat izango kontuan hartu behar dugu, Lege horrek ezin ditzake halako delituak babestu. Ez dira erailketa politikoak, gizatasunaren lesa baizik! Espainiar Estatuan ez dago traba legalik, bata politikoa eta bestea judiziala baizik, azalgaitzak eta onartezinak!\nGeure senideekin zer gertatu zen jakin nahi dugu, baita beraien hezurdurak non dauden ere. Beraien erailketen arduradunak nortzuk izan ziren ere jakin nahi dugu. Justizia nahi dugu eta bereziki Genozidio honen arduradun militar eta politikoak epaituak izan daitezen nahi dugu, tribunal batez epaituak, eta nazioartekoa bada, askoz hobeto, Injustizia historiko hau zuzen dezan.\nHonengatik guztiarengatik, erakunde publiko guztiei dei egiten diegu: Egia, Justizia, Kalte-ordain eta errepikatuko ez den bermeak lor ditzaten behar diren urratsak egin ditzatela, 75 urteren ondoren zabalik dauden zauriak ixtea erraztu dezaten. Terrorismo Frankisten milaka eta milaka biktimek Justizia merezi dute, bestela, geuk —eta senideok— ez dugu lortu arte atsedenik hartuko!\nOroimen eta aldarrikapenarekin jarraituz, hurrengo irailaren 17an, 12:30ean, elkartuko gara Donostiako Bulebarreko Kiosko inguruan (Frankismoaren Biktimen Bulebarra), Egia, Justizia, Kalte-ordaina eta errepikatuko ez den bermeak exijitzeko.\n(Berria. 2011 / 09 / 14)


Gizartee ikasten | Geografía | Xuletas, chuletas para exámenes, apuntes y trabajos\nEscrito el 30 de Noviembre de 2008 en vasco con un tamaño de 4,52 KB\nIberiar penintsularen zati handiak, Balear uharteek eta Kanariar uharteek osatzen dute. Afrikako kontinentearen iparraldean(Ceuta eta Melilla). Iberiar penintsula Espainiak eta Portugalen zati nagusiak osatzen dute. Iberiar penintsulako erliebea konplexua da. Erliebegune handiena goi-lautada handi batek osatzen du Meseta.\nErliebegune nagusiak: Iberiar goi-lautada\n210.000km2-ko hedadura duen goi-lautada edo Meseta Erdialdeko Mendikateak zeharkatzen du bi zatitan banatuz: iparraldekoa eta hegoaldekoa. Goi-lautadak mendebalderantz altuera galtzen du; horregatik, ibaiak Atlantikora bideratzen dira.\n*Iberiar goi-lautada zeharkatzen duten mendikateak\n*Iberiar goi-lautada inguruko mendikateak\nGaliziako mendigunea, Kantabriar mendikatea, Iberiar mendikatea eta Sierra Morena.\n*Mesetatik kanpo dauden mendiak\nEuskal Herriko mendiak, Pirinioak, Mendikate Betikoak, Kataluinako kostaldeko mendikatea.\n*Penintsulako beste erliebegune batzuk\nEbroko sakonunea, Guadalquivirreko sakonunea.\nEUSKAL HERRIKO ERLIEBEA\n*Isurialdeen banalerroa osatzen duten mendiak\nPirinioak, Aralar, Aizkorri, Elgea, Gorbeia, Garobel.\nHegoaldean dauden mendikate-lerroak osatzen du: Erreniega, Andimendi, Urbada, Kodes, Gasteizko mendiak, Toloño.\nAturri, Oria, Urola, Deba, Nerbioi.\n*Ebro inguruko sakonunea\nEuskal Herri lehorra osatzen dute. Mendi gutxi ordoki zabalez osatuta: Arabako Errioxa, Lizarraldeko Erribera eta Tutera aldeko Erribera.\nPAISAIA NATURALAREN EZAUGARRIAK\n*Paisaia ozeanikoa, baso hostoerorkorra\nEuropa mendebaldeko eta Europa erdiko ordokiko paisaia.\nOzeaniko eta Kontinentalarekin lotuta. Klima epela eta tenperatura leunekoa. Urtarotik-urtarora alde nabarmena. Prezipitazioak ugariak eta erregularrak udazkenean bereziki.\nLandaredia zuhaitz hostoerorkorreko basoak, landak eta larreak: Hariztiak, gaztainandiak, pagadiak eta urkidiak baso horien artean landak tartekatzen dira. Berezko zuhaitzak, pinuek eta eukaliptoek ordezkatu dituzte azken urte hauetan. Kontinentean, klima ozeanikoa lehorragoa da. Belardiak sortzen dira. Zenbat eta ekialderago joan, orduan eta lehorrago. Ibaiak luzeak eta emari handikoak daude. Nabigaziorako eta produkzio hidroelektrikorako egokiak. Kokapena Europa mendebaldean eta ipar mendebaldean. Europa erdialdetik ekialdera Ural eta Kaukaso mendilerroetaraino klima kontinentala. Gaur egun baso hostoerorkorrak ia desagertu dira. Horien lekuan landa eta belardiak jarri dituzte.\nKlima m editerraneoa. Euri gutxi, udan lehorteak. Tenperatura-bitarte txikia eta kostaldean, handiagoa barruan. Tenperatura leunak neguan, eta udan bero handia. Barrualdean, klima kontinentalaren arrastoak agertzen dira, euri gutxiago, neguak hotzagoak. Tenperatura-bitarte handiagoa. Landaredia z uhaitz hostoiraunkorrek osatzen dute: pinudiek, artadiek..Leku batzuetan baso horiek estepekin tartekatzen dira. Leku askotan desagertu egin dira, eta zuhaixkek osatutako landaredia agertu da. Ibaiak laburrak. Emaria urria dute, udan askok agortu egiten dira. Kokapena Mediterraneo itsasoaren inguruko kostaldean.Gaur egun e goera larria n.\nportugaleko erliebea galiziako erliebea ERDIALDEKO MENDIKATEA galiziako mendigunea portugaleko lautadak espainiako mendikateak iberiar penintsulako mendikateak euskal herriko erliebea hostoerorkorra euskal herriko mendikatea afrikako mendikateak kantabriar mendikatea galiziako mendigunea klima eta landaredia pirinioak tutera klima goi lautadaren klima kataluinako kokapena mendikatea/goi lautada/isurialdea portugalen hedadura paisaia mediterraneoa baso hostoerorkorrak klima iberiar goi lautada kantabriar mendikatea europako mendiak ikasteko paisaia ozeaniko de españa Europako klima eta paisaia klima ozeanikoa baso hostoerorkorra iberiar penintsulako erliebea iberiar penintsulako goi lautada baso hostoerorkorrak kokapena


“Azukrea ordezkatu dut kokainagatik eta oso ondo doakit” – Beranduegi\n“Azukrea ordezkatu dut kokainagatik eta oso ondo doakit”\nJenofar, txikitan, Bollycao bat jan ostean.\nMugikorrean app ustez oso baliagarria instalatu zuen Jenofar Lopategik 2019ko otsailean, auzoko nutrizionistak gomendaturik: elikagaien azukre-maila kalkulatzen du, eta horren arabera jakia baloratu: “Txarra”, “Oso txarra”, “Ministro-gorotza“ edo “Elikadura-terrorismoa”.\n“Konturatu nintzen, edozer elikagai hartuta ere, ‘Oso txarra’ baino balorazio positiboagorik nekez lortzen zutela, baita kontsumo taldean banatzen zizkiguten luzoker edota ziazerba agroekologikoek ere”, kontatu digu. “Horregatik erabaki dut azukrerik ez kontsumitzea, ergo, jateari uztea. Airea kontsumitzen hasi naiz, baina Zubietan bizi naizenez Aurrera begira ez da jasangarria. Eta orain kokainara pasa naiz, eta oso ondo doakit. Baditu bere zerak, baina mesede egin dit, pisu pixka bat galdu dut eta orain gai naiz Borxa Semperren poemak punpalasterrean errezitatzeko, sei hizkuntza desberdinetan gainera. Abantailak besterik ez ditu, karbohidrato zikinekin alderatuta”.\nNext Bosgarren txerria fusilatuko dute Lasarten\nPrevious Enrike III Nafarroakoa Jon Garaño zen


Bigarren zatiko defentsari esker irabazi du Ford Mugarrik: 22-20 - Arrasate - Goiena.eus\nBigarren zatiko defentsari esker irabazi du Ford Mugarrik: 22-20\nMireia Bikuña 2015-12-13 18:00\nArrasatearrek bi defentsa oso ezberdin erakutsi dituzte: lehen zatian denboraldiko defentsarik txarrena egin dute, eta bigarrenean, urteko onena. Hori horrela, lehen zatia 9-15 galtzen bukatu arren, lehia irabazteko gai izan dira. Ondo izerditu behar izan dute Urduliz menderatzeko.\nJakinekoa zen Ford Mugarriren eta Urdulizen arteko lehia oso gogorra eta parekatua izango zela. Sailkapenaren goialdean dauden bi talde direlako eta elkar oso ezagutzen dutelako. Hori guztiori agerian geratu da Iturripen. Bizkaitarren hobeto hartu diote neurria partiduari eta lehen zatia goitik behera menderatu dute: 3-5, 7-10 eta 9-15 (atsedena). Arrasatearrek zulo asko utzi dituzte atzean eta Urdulizek ondo baino hobeto aprobetxatu ditu.\nDefentsa eta atezaina\nAtsedenaldiaren ostean, lehiaren panorama oso bestelakoa izan da. Etxekoek hortzak estutu, eta apurka apurka, markagailuan hurbildu egin dira. 8-0ko partzialari esker lehia berdindu dute 15. minutuan (15-15). Hori gutxi ez, eta beste sei gol sartu dituzte. Urdulizek gol bakarra egin du 26. minututan. Lehia bukatzeko bost minutu geratzen zirenean 21-16 zegoen aurretik Ford Mugarri. Azken minutuak lasaiagoak izan dira arrasatearrendako.\nDefentsako lanak eta Asier Valle atezainaren lana erabakigarriak izan dira markagailuari buelta emateko.\nAloña Mendiren taldeak\nEuskadiko txapelketan diharduten Oñatiko bi taldeek (Izarraitz Aloña Mendik eta Aloña Mendik) aise irabazi dituzte euren norgehiagokak. Mutilek 41-29 menderatu dute Siglo XX taldea, eta neskek 34-9 Legazpiko La Salle.


Berriak - HV HIPOT-ek olio kimikoen analisirako ekipamendu sorta arrakastaz bidali zuen Jiangsu probintziara\nHV HIPOT-ek olio kimikoen analisirako ekipamendu sorta arrakastaz bidali zuen Jiangsu probintziara\nAbenduaren erdialdean, Jiangsuko bezeroek petrolioaren analisi kimikoko ekipamendu sorta bat erosi zuten gure enpresari.\nFabrikatzaile asko alderatu ondoren, bezeroak enpresaren indarra ebaluatu zuen, eta azkenean gure enpresarekin erosketa-kontratua sinatzea erabaki zuen.Kontratua sinatu bezain laster, HV HIPOTeko produkzio-sailak azkar koordinatu eta aparteko orduak egin zituen kalitate handiko ondasunak entregatzeko eta bezeroei entregatzeko.Oraingo honetan bezeroak erositako ekipamenduak honako hauek dira:GDC-9560B energia-sistema isolatzeko olio-gas-kromatografo analizatzailea.GD6100 transformadore olio tan delta probagailua,GDSZ-402 olio-azido-balioaren proba automatikoa, GDW-106 olio-ihintz-puntuaren probatzailea, GDOT- 80A olio isolatzailea probagailuaeta beste ekipamendu batzuk.\nEnergia elektrikoko sistemarako olio kromatografikoko analizatzaile berezia ordenagailuz kontrolatutako erabilera anitzeko errendimendu handiko serie bat da, energia elektrikoko sistemarako olio kromatografikoko analizatzaile berezi bat.GDC-9560B olio-kromatografo bereziak energia elektrikorako sistemarako kontrol sistema guztiz automatikoa du.Neurketa-zirkuituaren atenuazioa eta zero doikuntza botoiek kontrolatzen dute, eta egonkortasuna eta fidagarritasuna handiak dira.Energia elektrikoan, petrolioan, industria kimikoan, metalurgian, ingurumenaren babesean, elikagaietan, medikuntzan, osasunean eta hainbat ikerketa zientifikoan erabiltzen da.\nGDC-9560B energia-sistema isolatzeko olio-gas-kromatografo analizatzailea\nEragiketa erosoa: Txinako WINDOWS plataforma eragilea, txinatar leiho interfaze osoa, denbora errealeko eragiketa-abisuak eta lineako laguntza, erabiltzaileek ikasteko eta erabiltzeko erosoak direnak.\nDenbora errealean: denbora errealean datuak eskuratzea WINDOWS ingurune errealean, kanal bikoitzeko aldibereko laginketa, denbora errealean bistaratzea kromatografiko gailurraren atxikipen-denbora.\nZehaztasun handikoa: 24 biteko doitasun handiko A/D-ko txartela, sarrera-barrutia: -1v~+1v.\nIreki datuak kudeatzea: gorde lotutako ekipoen informazio osoa eta analisiaren emaitzen datuen informazioa, erosoa gehitzeko, aldatzeko, ezabatzeko eta nahierara irakurri eta berreskuratzeko.Datu irekien formatua erabiltzaile anitzeko datuak partekatzeko egokia da, datu-baseak kudeatzeko beste software batzuen sarbidea errazteko eta kudeaketa-sailen berreskurapen-eskakizunak errazteko.\nAkatsen diagnostiko automatikoa: analisiaren ondoren, automatikoki adieraziko du muga gainditzen duela, estandar nazionala, TD diagrama, osagaien kontzentrazio diagrama eta akatsen diagnostiko beste metodo batzuk betetzen dituen hiru ratioko diagnostikoa emango du.\nErraz kualitatiboki: gailurraren identifikazio-taula automatikoki edo eskuz edita daiteke.Zuzenketa-faktorea automatikoki kalkulatzen da, eta hainbat zuzenketa egin daitezke batez beste.\nGailurrak identifikatzeko eta prozesatzeko gaitasun malguak: gailur kromatografikoak identifikatu, ezabatu eta doi daitezke oinarrizko mozketarako, parametroak eta denbora programak ezarriz edo eskuz zuzenduz.Ziurtatu analisiaren emaitzen zehaztasuna.\nInprimatzeko funtzio malgua: Emaitzen txostenak formatu finkoan eta pertsonalizatutako txantiloi formatuan eman.\nTeknologikoki aurreratua 10/100M Ethernet komunikazio interfaze moldagarria eta IP protokolo-pila integratua hartzea, tresnak distantzia luzeko datuen transmisioa erraz egin dezan enpresaren barneko LAN eta Internet bidez;laborategia ezartzea errazten du eta laborategia errazten du Konfigurazioak analisi-datuen kudeaketa errazten du.\nTresnaren barne-diseinuak 3 konexio prozesu independente ditu, tokiko prozesaketari (laborategiko gunea), unitateko begiraleei (adibidez, kalitatea ikuskatzeko ataleko buruak, produkzio-lantegiko arduradunak, etab.) eta goi mailako begiraleei (adibidez, ingurumena babesteko). bulegoa, gainbegiratze teknikoko bulegoa, etab.), Erosoa da unitateko gainbegiraleak eta goi mailako arduradunak tresnaren funtzionamendua kontrolatzea eta datuen emaitzak denbora errealean aztertzea.\nTresnaren aukerako NetChromTM lan-estazioek kromatografo anitzen lana onartzen dute aldi berean, datuen prozesaketa eta kontrola gauzatu, dokumentuen kudeaketa sinplifikatu eta erabiltzailearen laborategiko inbertsioa eta funtzionamendu-kostuak ahalik eta gehien murrizten ditu.\nSistemak txinatar eta ingelesezko sistema eragileak ditu, eta erabiltzaileak berez alda ditzakete euren beharren arabera.\nTenperatura kontrolatzeko eremua erabiltzaileak libreki izenda dezake, eta hori erosoa da erabiltzaileak erabiltzeko.\nTresnak prozesadore anitzeko lan-modu paraleloa hartzen du tresna egonkorragoa eta fidagarriagoa izan dadin;lagin konplexuen analisia bete dezake, eta errendimendu handiko detektagailu ugariz horni daiteke, hala nola FID, TCD, ECD eta FPD, eta gehienez lau detektagailu instala daitezke aldi berean.Detektagailu osagarriak ere erabil daitezke, eta horrek tresna erosi ondoren beste detektagailu batzuk erostea eta instalatzea errazten du.


15 Iraila 2020 00:00 – 18 Urria 2020 00:00\nGipuzkoa Kutxa Solidarioak antolatutako erakusketa sare honetan biltzen den 198 elkarteen berri emateko helburuz.\nZatoz erakusketa ezagutzera eta Realaren bi elastikoen zozketan parte hartu!\n2020ko irailaren 15etik urriaren 18ra\nInaugurazioa online: irailaren 17an, osteguna, 11:00-11:30, youtube kanaletik\nInformazio gehiago: gipuzkoasolidarioa.info\nGipuzkoako elkarteen sare garrantzitsu eta berebizikoa, www.gipuzkoasolidarioa.info plataforma digital multikanalean biltzen dena, ikusgai bihurtzea da erakusketaren helburua; eta gizarte-aktibazioa, elkarlana, konplizitate-sareen premia eta konpromiso pertsonalaren garrantzia azpimarratzea.\nErakusketak antolakera simetrikoa du, eta horrela Egiako pasabideak dituen bi sarreretatik egin daiteke irakurketa, honako banaketa honekin:\nSarrerako 3 panel. Hizkuntza bakoitzeko.\n8 panel bikoitz, gai-arlo hauekin: Berdintasuna, Kultura Aniztasuna, Nagusiak, Adingabeak eta Gazteak, Aniztasun Funtzionala, Inklusioa, Osasuna, eta Lankidetza eta Garapena.\nPanel bat, astero berrituko dena, elkarteetatik bertatik abian jarritako ekimen sozialekin, jardunbide egokien adibidearekin, eta elkarteek berek jarri zituzten abian konfinamenduaren lehen uneetan. Hau ere hizkuntza bakoitzean berea.\nErakusketa Egiako pasabidean metafora bat da bere horretan, elkarteak substratuan, lurrean, jartzen baititu erne eta loratu daitezen, gizarte honetan fruituak emanez eta gizarterik parte-hartzaileenaren oinarrian dauden sustrai indartsu horiek sortuz. Jendeak jendeari laguntzen dion gizarte bat.


Sailkapenak – Eibarko Urbat I.K.E.\n16 uztaila, 2019 Jose Ramon Gomez la concha Sailkapenak\nGure jokalaria den Miren Urizarrek Espainako selekzioarekin parte hartu du Rusian jokatutako Europar emakumezko kadete txapelketan. Bere debuta ezin hobea izan da. Lau gol sartzeaz gain, urrea ekarri du etxera.\n1 uztaila, 2019 Jose Ramon Gomez la concha Blog, Sailkapenak\n18-19 deboraldi hau ikusgarria izan da Eibarko Urbat I.K.E.-rentzat Gizonezko talde seniorrak, Euskal Herriko Kopa irabazi ondoren, Euskal Herriko 1. mailako liga ere irabazi du. Modu honetan, arrakasta hau lortzen duen lehenengo gipuzkoako taldea bihurtu gara. Gizonezko taldea liga irabazi ondoren Beste alde batetik, beste mailek ere oso emaitza onak lortu dituzte beren ligetan. Hau da Urbat I.K.E.-ko palmares-a 2018-19 denboraldi honetarako: Gizonezko senior taldea: Euskal Herriko Kopako Txapelduna Euskal Herriko 1. mailako ligaren txapelduna Espainako 2. mailara igotzeko Play-off -a Emakumezko senior taldea: Euskal Herriko Kopako Txapeldun-ordeak Euskal Herriko 1. mailako ligaren hirugarrenak Espainako 2. mailako txapelketan parte hartzea. Gizonezko jubenil taldea: Ligaren txapeldun-ordeak Espainako 1. mailako jubenil txapelketan parte hartzea Emakumenzko jubenil taldea: Ligaren txapeldun-ordeak Espainako jubenil txapelketan parte hartzea Gizonezko kadete taldea: Laugarrenak ligan Infantil mixto taldea: Hirugarrenak ligan Alebin mixto taldea: Gipuzkoako Koparen txapeldunak Emakumezko taldea Talaveran ospatu zen Espainako txapelketan Guztira, denboraldi honetan 3 txapelketa, 3 txapelketa-orde, 2 hirugarren postu eta 4 parte hartze Espainako txapelketetan lortu ditugu. Benetan ikusgarria. Zorionak jokalariak, entrenatzaile eta laguntzailkeak, zuzendaritza taldekoak eta aita eta ama guztiak.\n27 urtarrila, 2019 Jose Ramon Gomez la concha Sailkapenak\nJoan zen urtarrilaren 26an, Iruñako 9802 taldeko igerilekuetan, Euskal Herriko waterpoko gizonezko zein emakumezkoan kopako finalerdiak eta finalak ospatu ziren. Urbateko taldeek oso emaitza onak lortu zituzten. Mutilek kopa irabazi zuten partidu osoa markagailuaren aurretik joan ondoren. Neskak aldiz, txapeldun ordeak geratu ziren partido on bat egin eta gero eta luzapenera joateko balio zezakeen penalti bat huts egiten partidoa bukatzeko segundu batzuk falta zirenean. Mutilen talde txapelduna koparekin Nesken talde txapendun ordea\nWATERPOLO, EUSKAL HERRIKO LEHENENGO MAILA, LIGAREN BIGARREN JARDUNALDIA\n16 urria, 2017 Arrate Latatu Sailkapenak\nURBAT URKOTRONIK 9 WATERPOLO DONOSTI 6 (3-1;2-3; 1-0; 3-2) Waterpolo Donosti, berriro ere, talde antolatua, sufritua, borrokalaria, lehiatzeko orduan esfortzuetan aurrezten ez duena. Orain dela bi urte, garaipena lortu zuten, 9-11, aurreko urtean Urbaten garaipen agonikoa, 3 gol gutxiagorekin ere egon zela, Eneko Treviñok magia egin zuen arte. Asteazken honetan, Orbeako igerilekuan, Urbaten 2017/18 denboraldiko etxeko bataioan eta WP9802-en kontra lortutako berdinketa batekin zetorrela, donostiarrek beraien joko antolatu eta diziplinatuarekin bat egin dute partidu guztian zehar. Kronika: 2-3 minutu lekua aurkitu gabe ibili eta gero, eibartarrak, beraien momenturik onenak gogora ekartzen dituzten joko kolektiboaren faltan, banakakotasunez jotzen du. Gaur, Basterrika eta Sanz-en esku egon da markagailua irekitzea eta “bat gehiago” egoeraren ondorioz Iñarra ezkertiarraren golarekin batera. Lehenengo zatiaren 3-1-aren ondoren, bigarrenean Donostik distantziak mozten ditu 4-4… Urbatek atakeko geometriak mantentzeko sufritu egiten du eta zatiaren 2 segundo falta zirenean Ekhi Sologasituak bere pikardia atera eta Urbat 5-4 itxaropentsu baten jartzen du. Hirugarren zatia, normalean zati erabakikorra izaten da baina ez gaurkoan: bai Urbat Urkotronik baita Donostik ere aurkaria baliogabetu nahian zentratu dira eta ez dute atea ikusten. Hemen da, partidua bere punturik altuena hartzen duenean, Urbatek kontra-golpea gehiegitan barkatu izan du eta 6 minutu markatu gabe egon eta gero Basterrikak atea ikusten du: 6-4, moral armaginarentzako baltsamoa. Laugarren zatia, lehenengo jokaldian Vilaverdek markagailuan Donosti hurbiltzen du, baina Urbatek zenbatetan sufritu izan duen gogoratu eta Basterrikaren bi golekin eta Sanz-en beste batekin 3 puntuak Eibarren gelditzea lortzen dute. Garaipen agonikoa errespetu guztia merezi duen aurkari batekin. Orain, 10 egun indarrak hartzeko[…]\nUrbat Urkotronik-ek liga 4. postuan bukatzen du\n11 apirila, 2017 Arrate Latatu Sailkapenak\nDavide Cerchiren kronika GIZONEZKOEN EUSKAL HERRIKO LEHEN MAILAKO LIGA URBAT URKOTRONIK 19 NAVARRA C 6 Euskal Herriko liga erregularreko azkenengo jardunaldian Urbatek erraztasunez irabazi du hutsegitez beteriko Waterpolo Navarrari eta liga 4. postuan bukatu du, bai Euskal Herriko irabazlea erabakitzen duten play off-ak baita Espainiako txapelketarako sailkatuz ere bai. Bide luze bat (22 partidu, 14 garaipen, galdutako 6 eta 2 berdinketa, 242 sartuta eta 183 jasota), non Urbat, berriro jaistea espero zena, joko adrenaliniko eta bertikal batekin bere aurkariak ustekabean harrapatu ditu. LEHENENGO MAILAKO EMAKUMEZKOEN LIGA URBAT3H 7 WP9802 11 Kopako erreginak, Nazional mailako lehenengo dibisiora igotzeko fasean sartuta, beraien ligako konpromisoa forma hartzeko erabili dute. ESKOLAR MAILAKO GIPUZKOAKO LIGA OIASSO 4 URBAT 0 BIDASOA 0 URBAT 4 Klubeko gazteenak, Zaragozako Rafa Feliz torneo ezaguna prestatuz, Irunera joan dira bertakoek egin dituzten bi taldeen kontra, bat infantil mailako jokalari gehiagorekin eta bestea alebinekin, bi partidu jolasteko. Prestazio ona Orbeakoena aurreratzen doazenak. GIZONEZKO ETA EMAKUMEZKOEN INFANTILEN EUSKAL SELEKZIOA Asteburu honetan Madrileko Mundialen M-86 igerilekuetan Autonomien arteko Espainiako Txapelketa izan da: 16 autonomi erkidego. Euskal autonomi Erkidegoak, 5. postua lortu du emakumezkoetan eta maila oso on batekin jokatutako partiduan, 6.a gizonekoena. 6 eibartar aukeratuak izan dira bertan egoteko: Elene Molina, Miren Urizar, Ezozi Akizu, Anton Akizu, Xabier Eguidazu eta Unax Unceta. Oso estadistika onak eskaini dituzte, besteak beste goletan: 20 gol Urbaten jokalariak sartutakoak izan dira (Ezozi atezaina da)\nURBATEN TALDEEN ETORKIZUNA JARDUNALDI ERABAKIGARRI BATEN ZEHAZTEN DA…\n9 apirila, 2017 Arrate Latatu Sailkapenak\nDavide Cerchiren kronika GIZONEZKOEN SENIOR MAILAKO EUSKAL HERRIKO LEHENENGO MAILA URBAT URKOTRONIK 13 LARRAINA 6 BUM BUM URBAT… Nazional mailako bigarren mailara heldu daitezken bi taldeen arteko pisu handiko norgehiagoka egon dena larunbat honetan Orbean… Orbeakoak, kategorian mantentzea helburutzat zuen denboraldi baten ondoren, Larraina bezalako talde bati irabazten dio eta matematikoki igotzeko faserako sailkatu dira, baina hurrengo larunbata 8an (16:00tan), WP Navarra Cn kontra ezingo dute galdu Euskal Herriko ligarekin amesten jarraitu nahi baldin badute. Larunbateko partiduaren inguruan, oso orekatua berez, Urbaten irteera indartsua azpimarratzekoa da, minutu gutxitan 7-1 jarri zela. Momentu horretatik aurrera, Larrainak defentsa bortitzago batekin erreakzionatzen saiatu da baina eibartarrek partidua kontrolatzen jarraitu dute, historian behingoagatik nazionaletarako jauziarekin amesten eskubidea ematen diela. Jardunaldi baten faltan Urbat Urkotronic-ek 41 punturekin, laugarrena sailkapenean eta Espainiako Txapelketarako matematikoki sailkatuta dago. EMAKUMEZKOEN EUSKAL HERRIKO LEHENENGO MAILAKO LIGA ASKARTZA 6 URBAT3H 6 ADORE INDARTSU BAT… Neskek, Euskal Herriko play off-etarako matematikoki sailkatuta, irabazi behar zuten Espainiako txapelketarako pasea lortzeko eta berdinketarekin, txapelketara doaz bakarrik baldin eta talde batek uko egiten badu. Gaurko Urbat3H-koen partidua mentalki eta fisikoki mami oso handikoa izan da. Sailkapenaren lehenengoen kontra, lehenengo 5 minututan 0-3 jartzen dira baina etxekoek jartzen duten erritmoa uretako erritmoa aldatzen du eta markagailuan Orbeakoentzako dena galduta zegoela ematen zuenean, berdinketa lortzen dute eta indar handiarekin aurrera jotzen dute eta sailkapenaren buru direnek emaitza justu justu defendatu ahal izan dute. Urbat 3Hk muturreko egoeretan duten lehiakortasun gaitasuna atera dute eta denboraldian zehar behintzat behin beraien aurkariei irabazi ditenei jokalariekin, potentzialki ligako talderik indartsuena[…]\n2 apirila, 2017 Arrate Latatu Sailkapenak\nDavide Cerchi-n kronika Asteburu oso garrantzitsua (baina ez hurrengoa bezain oinarrizkoa), Urbateko talde guztiekin kanpoan jokatzen. Ikusiko dugu nola joan den… Txapelketak orain bukatuko balira, Urbat bere talde guztiekin txapelketa estataletarako sailkatuta egongo lirateke! EUSKAL HERRIKO GIZONEZKO SENIORREN LEHEN MAILA CLUB DEPORTIVO BILBAO 9 URBAT URKOTRONIK 10 Seniorrak, salbatzea helburu zutela, merezitako nazional mailara igotzeko play off-etarako borrokarako 2 jardunaldietara aurkitzen dira. Club Deportivo Bilbaoren etxean kontrako tentsio handiko partidu bat irabazi eta gero, Urbat, igerileku honetan sailkapeneko lehenengo hiruen artean puntuak lortu dituen talde bakarra izan da. Astean zehar izandako entrenamendu gogorrak funtsezkoak izaten ari dira eibartarrek egiten ari diren denboraldirako. Larunbatean 14:30tan Larrainan kontra oso partidu garrantzitsua jokatuko dute. EMAKUMEZKOEN EUSKAL HERRIKO SENIOR MAILAKO LEHENENGO MAILA LEIOA WATERPOLO 8 URBATHIRUH 9 “Kopako erreginen” “opor” aste batzuen ondoren kalitate eta eraginkoratsuna atera dute: 8-7 galdu eta bukaerarako 35 segundo falta zirenean eta azkenengo segundoan 8-9 irabazten bukatzeko. Odol hotza eta sufritzeko gaitasuna funtsezkoak izan dira. 3 puntu hauei esker, gizonezkoen taldea bezala, momentu honetan nazional mailako bigarren mailara igotzeko play off-etarako sailkatuta egongo lirateke. GIZONEZKOEN EUSKAL HERRIKO BIGARREN MAILA CASTELLAE BURGOS 5 URBAT URKOTRONIK 15 Orbeako gazteak ondo portatzen ari dira puntuak eta joko ona jasoz doazen leku guztietatik. EUSKAL HERRIKO GIZONEZKOEN KADETE LIGA CLARET ASKARTZA 6 URBAT URKOTRONIK 14 8 hilabetetan bakarrik garaipenak ezagutzen dituzte, beste talde batzuetan bezala, liga orain bukatuz gero, Espainiako txapelketarako sailkatuta egongo lirateke (liga irabazteaz gain) INFANTIL MAILAKO EUSKAL HERRIKO LIGA CLARET ASKARTZA B 8 URBAT URKOTRONIK 7 Urduritasunagatik eta konfiantza faltagatik guztiz[…]


Urederra (BATX1) – Mundaiz Ikastetxea\nUrriaren 17an Urederrara joan ginen. Goizeko 8-tan autobusa hartu, eta hara joateko bidea hartu genuen. Ailegatzean motxilak hartu eta bi orduko ibilbide bat egin genuen. Nahiz eta aldapa gora eta behera ibili eta nekatuak bukatu arren, azkenengo bista pena merezi izan zuen. A ze ur-jausi polita! Gainera bidetik, harriturik geratu ginen putzuetako ur turkesarengatik.\nBatxilergoko 1.mailako ikasleak